Malta b'fost l-akbar rati ta' tkabbir ekonomiku fl-UE - IMF

Il-Fond Monetarju Internazzjonali b'ċertifikat pożittiv lil pajjiżna għalkemm jgħid li t-tkabbir ekonomiku qed joħloq pressjoni fuq l-infrastruttura u x-xogħol

Fl-analiżi annwali dwar l-ekonomija ta’ pajjiżna, il-Fond Monetarju Internazzjonali (IMF) jsostni li l-ekonomija Maltija tibqa'' tesperjenza fost l-akbar rati ta' tkabbir fl-Unjoni Ewropea li qed tirriżulta fi tkabbir qawwi fid-dħul li qed jilħaq il-medja Ewropea."

Skont l-esperti tal-IMF, dan ir-riżultat huwa dovut għal miżuri mwettqa mill-Gvern, deskritti bħala parti minn 'politika prudenti u riformi'.  “

Filwaqt li rrimarkaw li s-sitwazzjoni internazzjonali qed issir aktar waħda ta’ sfidi, it-tkabbir f’pajjiżna mistenni jibqa’ sostnut bis-saħħa ta’ " dħul dejjem jiżdied, qgħad baxx u proġetti."

Fi stqarrija l-Gvern sostna illi l-IMF qed jaqbel mal-politika ekonomika tal-Gvern u li bil-maqlub tal-kritika mill-Oppożizzjoni, "l-IMF kellu kliem ta’ tifħir għal kif il-Gvern qed imexxi l-politika fiskali."

L-esperti internazzjonali jaqblu wkoll mal-bżonn li jikber l-investiment fl-infrastruttura u faħħru miżuri li ttieħdu biex titnaqqas l-evażjoni fiskali kif ukoll inċentivi favur min ikompli jaħdem u min ifaddal f’pensjonijiet privati.

Fl-istess ħin, l-esperti tal-IMF sostnew li l-iskemi li beħsiebu jwettaq il-Bank Malti tal-Iżvilupp, mistennija jwasslu għal aktar investiment u innovazzjoni.

Il-Gvern fakkar illi dan il-Bank twaqqaf minnu.

L-IMF innota li t-tkabbir qed joħloq sfidi ġodda, fosthom pressjoni fuq l-infrastruttura u pressjoni fis-suq tax-xogħol.

"Madanakollu huwa ċar li l-Gvern miexi fid-direzzjoni t-tajba, tant li l-esperti tal-IMF qed ibassru tkabbir ta’ aktar minn 5% għal din is-sena, filwaqt li d-dejn nazzjonali mistenni jaqa’ għal taħt l-40% tal-ġid nazzjonali sal-2021."


‘L-Italja m’hemmx xogħol u b’Salvini m'iniex komdu…Għalhekk ġejt Malta’

L-ILLUM tmur Ħal Far u titkellem ma’ diversi immigranti

L-ewwel ġimgħa tas-sena 2019 kienet iddominata minn inċident diplomatiku ieħor bejn Malta u l-Italja hekk kif għal 19-il ġurnata, grupp ta’ 49 immigrant tħallew bejn sema u ilma wara li ż-żewġ pajjiżi jirrifjutaw it-talba tal-NGO’s biex dawn l-immigranti jitħallew jidħlu fil-portijiet tal-pajjiż.

L-għada li ntlaħaq il-ftehim f’din il-kwistjoni, l-ILLUM marret Ħal Far u tkellmet ma’ diversi immigranti li bħal dawk abbord il-bastimenti tas-Sea Watch ġew Malta bl-għan li jfittxu ħajja aħjar.

‘L-Italja m’hemmx xogħol u b’Salvini m'iniex komdu’

F’għodwa mimlija xita u riħ, tkellimna ma’ immigrant mill-Mali li kien qiegħed jistenna biswit iċ-ċentru miftuħ biex imur għal ġurnata xogħol.

L-immigrant qal mal-ILLUM li għalkemm huwa kien oriġinarjament wasal l-Italja u ngħata l-ażil hemmhekk, fl-aħħar xhur dan għażel li jivvjaġġa lejn Malta.

“Jien kont ingħatajt l-ażil l-Italja, però l-Italja m’hemmx xogħol, irrid naħdem.

Hawnhekk niġi hawn filgħodu u nista’ naqla' lira,” sostna l-immigrant.

Żied jgħid kif il-pożizzjoni tal-Ministru Salvini affetwatlu d-deċiżjoni li jiġi Malta.

Minn mindu tela’ Salvini ma bqajtx inħossni komdu l-Italja, hemm klima politika kontrina, minħabba dawn ir-raġunijiet ġejt Malta,” temm jgħid ir-raġel.

‘€130 fix-xahar mhumiex biżżejjed biex tgħaddi’

Fl-eżerċizzju tagħna tkellimna wkoll ma’ immigrant ieħor li, dan ukoll kien qiegħed jistenna sabiex imur ġurnata xogħol.

Mal-ILLUM, l-immigrant Libjan irrakkonta l-istorja u d-diffikultajiet tiegħu.

“Jiena ġejt dan is-sajf mil-Libja, ma stajniex nibqgħu hemmhekk, il-problemi kulħadd jafhom,” spjega l-Libjan.

Hu kompla jitkellem fuq id-diffikultajiet attwali tiegħu, “għandi sitt itfal, erbat ibniet u żewġ subien, ngħixu flimkien b’kamra tal-banju waħda.

Bħala għajnuna finanzjarja għandi €130 fix-xahar, b’dawn irrid nixtri l-ikel, il-mediċina u nħallas it-trasport.

Għandi problema bil-kliewi, muġugħ ħafna però xorta noħroġ għax-xogħol,” saħaq ir-raġel.

Staqsejtu x’tip ta’ xogħol qiegħed issib jagħmel.

Hu qal li, “dejjem differenti ġieli fil-konkrit u ġieli fil-kostruzzjoni.

Naqla' qisu €40 fil-ġurnata.

Xogħol iebes ħafna però għall-inqas naqla' xi ħaġa fil-ġurnata biex inkun nista' ngħajjex il-familja.

Wieħed mis-subien tiegħi għandu 20 sena, l-istess qiegħed jagħmel,” temm jgħid il-Libjan.

Il-gwerra frontali ta’ Salvini ma’ Malta

Din il-gazzetta kienet iddeskriviet lill-Ministru għall-Intern Taljan, Matteo Salvini bħala, ‘l-akbar uġigħ ta’ ras għall-Gvern ta’ Muscat’, dan għaliex minn mindu ġie elett fil-Parlament Taljan Salvini qajjem ‘gwerra frontali’ mal-Unjoni Ewropea u l-gvernijiet tal-istati membri fejn jidħlu kwistjonijiet ta’ immigrazzjoni.

Fid-9 ta’ Ġunju, propju tmint ijiem wara li ħa l-ġurament bħala Ministru għall-Intern, Salvini kien għalaq il-portijiet Taljani għal 600 immigrant abbord il-bastiment Aquarius.

Dakinhar hu kien qal li dawn l-immigrant għandhom jidħlu Malta.

17-il ġurnata wara feġġ bastiment ieħor ‘Lifeline’ b’342 immigrant.

Finalment l-immigranti nqasmu bejn seba’ pajjiżi.

Dan kollu wassal biex ġurnata wara, il-Gvern Malti għalaq il-portijiet għall-bastimenti tal-NGOs li jsalvaw lill-immigranti.

Minn dakinhar ’l hawn dawn l-inċidenti komplew jirrepetu ruħhom kull darba li tfeġġ dgħajsa mimlija immigranti li tersaq lejn l-ibħra Mediterranju, sikwit Salvini u l-Ministru tal-Intern Malti Farrugia jispiċċaw b’botta u risposta fuq Twitte


Il-Kunsill Amministrattiv tal-PN jingħaqad wara Delia

Imma għadu mhux magħruf meta se jitlaqqa' l-Eżekuttiv tal-Partit Nazzjonalista u l-Grupp Parlamentari fejn Delia għandu sfidi akbar

Il-Kunsill Amministrattiv tal-Partit Nazzjonalista ltaqa' llum u b'mod unanimu ddikjara l-fiduċja u l-appoġġ tiegħu lilll-Kap tal-Partit Dr Adrian Delia filwaqt li kkundanna bl-aktar mod kategoriku l-attakki .i sejħilhom ikkordinati u malizzjużi li qed isiru kontra Delia.

Huma kienu qedn jirreferu għal diversi filmati u anke awdjo ta' argumenti li Delia kellu ma' membri tal-familja tiegħu.

Minkejja l-appoġġ fil-Kunsill Amminuistrattiv għadu mhux magħruf meta se jikltaqa' l-Eżekuttiv fejn Delia għad jista' jkollu problemi biex jikseb unanimità warajh.


Il-Ministru Joe Mizzi ma laqax it-talbiet tal-GRTU dwar il-pompi tal-petrol

....jgħid illi bit-talbuiet tal-GRTU jerġgħu jogħlew il-prezzijiet tal-fuel

Aktar kmieni llum, il-Ministru Joe Mizzi sejjaħ lill-GRTU għal laqgħa dwar il-kwistjoni tal-għajnuna li qed jitolbu s-sidien tal-pompi tal-petrol biex ilaħħqu mal-ħtiġijiet infrastrutturali.

Dwar dan kienet ingħatat deċiżjoni mill-Awtorità Maltija għar-Riżorsi fl-2011 li kienet tat żieda fil-qliegħ mill-fuel lill-pompi bil-kundizzjoni li dawn ikopru l-investimenti strutturali li għandhom isiru sal-2020.

Il-Gvern, fi stqarrija nnota t-talbiet għal żidiet mill-GRTU iżda sostna li mhux se jilqa' dawn it-talbiet kif proposti "għax f’dan l-istadju il-prezz tal-fuel jogħla għall-konsumatur lil hinn mill-prezz internazzjonali."

"Il-Gvern offra żieda oħra ’il fuq minn dak deċiż fl-2011 u li f’dan il-ħin ma jitfax piż fuq il-familji u n-negozji," sostniet l-istqarrija tal-Ministeri għall-Enerġija li temmet tgħid iżda li "l-bieb għal taħdidiet min-naħa tal-Gvern jibqa’ miftuħ."


Mara bi ġrieħi gravi wara li ttajret f'Ħaż-Żabbar

L-inċident seħħ fi Triq Nevew u l-mara qed issofri minn ġrieħi gravi

Mara qed issofri minn ġrieħi gravi wara li ttajret minn vettura fi Triq Nevew f'Ħaż-Żabbar.

L-inċident seħħ ilbieraħ għall-ħabta tas-6:00pm.

Mill-ewwel informazzjoni jirriżulta li l-mara kienet milquta minn karozza misjuqa minn żagħżugħa ta' 28 sena minn Ħaż-Żabbar.

Il-Pulizija għadha qed tinvestiga l-każ.


Il-GRTU tagħti ultimatum lill-Gvern dwar il-pompi tal-petrol

Il-GRTU ilha snin għaddejja b'taħdidiet mal-Gvern biex sidien tal-pompi tal-petrol jingħataw għajnuna finanzjarja biex ibiddlu t-tagħmir tagħhom skont Direttiva tal-UE

Il-GRTU lesta biex tordna strajk tal-pompi tal-petrol l-ġimgħa d-dieħla jekk jibqa’ ma jintlaħaqx qbil sal-aħħar tal-ġimgħa d-dieħla.

Jidher li laqgħa li l-GRTU kellha mal-Ministru għall-Enerġija Joe Mizzi ma tantx marret tajjeb hekk kif immedjatament wara l-GRTU ħarġet stqarrija li fiha tat ultimatum lill-Gvern u li lesta ssejjaħ laqgħa ġenerali għall-membri tagħha.

“Il-GRTU se tistenna sal-aħħar tal-ġimgħa d-dieħla.

Jekk ma jintlaħaqx ftehim sa dak iż-żmien, se tkun qed issejjaħ laqgħa ġenerali għall-membri tagħha.”

Il-kwistjoni hija dwar €21 miljun li huma meħtieġa biex il-pompi tal-pertol f’Malta u Għawdex jkunu jistgħu jkunu konformi mad-Direttiva tal-Unjoni Ewropea għall-2020.

Minn studji li wettqet il-GRTU fl-2014, jirriżulta li 80 minn 90 pompa tal-petrol għandhom bżonn ibiddlu t-tagħmir kollha tagħhom, inkluż il-tankijiet tal-ħażna, biex ikunu konformi mad-Direttiva.

Il-GRTU qed titlob lill-Gvern biex jagħti l-appoġġ tiegħu lis-sidien, bit-taħdidiet dwar dan ilhom għaddejja mill-2014.

Dan l-istudju kien ġie wkoll ippreżentat lill-Awtorità Maltija għall-Ambjent u r-Riżorsi.


Se jingħata l-ħlas għas-sahra li l-pulizija għamlu waqt iċ-CHOGM

Iħabbar dan il-Ministru Michael Farrugia f'laqgħa mal-unjins li jirrapreentaw lill-pulizija

F’laqgħa li saret dalgħodu fil-Kwartieri Ġenerali tal-Pulizija fil-Furjana, fejn kienu preżenti s-Segretarju Permanenti tal-Ministeru għall-Intern u s-Sigurtà Nazzjonali Kevin Mahoney, il-Kummissarju tal-Pulizija Lawrence Cutajar, il-Kap Eżekuttiv tal-Korp Angelo Gafa, uffiċjali mill-Malta Police Association (MPA) u mill-Police Officers Union (POU) fi ħdan il-General Workers Union (GWU), u kienu akkompanjati mill-avukat tal-MPA il-Membru Parlamentari Dr Robert Abela, il-Ministru għall-Intern u s-Sigurtà Nazzjonali Dr Michael Farrugia, infurmahom li tlett issues li kienu pendenti u li tqajjmu mill-istess rappreżentanti tal-ħaddiema ġew konklużi.

L-ewwel każ jikkonċerna r-rata li biha ser ikunu qed jitħallsu l-Pulizija li ddaħħlu jaħdmu part-time wara li kienu rtiraw qabel mis-servizz.

Ir-rata tagħhom issa żdiedet u ser tkun qed tirrifletti l-fatt illi r-rata tal-paga li qabel kienet maħduma fuq xogħol ta’ 46 siegħa ser tkun in line mal-ftehim settorali fejn il-ġimgħa ta’ xogħol tnaqqset għal 40 siegħa.

It-tieni ftehim jolqot ir-rata tal-extra-duty allowance li ser tkun qed tiżdied biex tirrifletti ż-żieda fir-rati tal-paga tal-uffiċjali kollha fil-Korp tal-Pulizija.

Ir-rata maħduma se tkun qed tirrifletti ż-żieda fir-rata tal-overtime illi bdew igawdu minnha l-uffiċjali tal-Pulizija bil-ftehim kollettiv li ġie iffirmat ftit tal-ġimgħat ilu.

It-tielet ftehim ġie milħuq barra mill-Qorti u dawk l-uffiċjali tal-Pulizija li ma kinux intitolati għall-ħlas ta’ overtime waqt l-attivitajiet tal-Commonwealth Heads of Government Meeting (CHOGM) u waqt il-Valletta Summit fuq l-Immigrazzjoni, ser ikunu qed jieħdu kumpens għas-sigħat illi huma ħadmu apparti mix-xogħol normali tagħhom.

Riżultat t’hekk se titwaqqa’ l-kawża li hemm il-Qorti.

B’dak li ħabbar il-Ministru Michael Farrugia, il-Pulizija ser ikomplu jgawdu minn titjib fil-kundizzjonijiet tax-xogħol tagħhom, bi dħul għalihom u għall-familji tagħhom.

Kemm l-MPA u kemm l-POU  laqgħu bi ħġarhom dawn il-miżuri li se jtejbu l-kundizzjonijiet tal-Korp.

Iż-żewġ unjins irringrazzjaw lill-Ministru u lill-uffiċjali tal-Korp tal-Pulizija talli ġew milqugħa u konklużi t-talbiet tagħhom


May bl-aħħar appell imqanqal biex il-Parlament Ingliż jivvota favur il-ftehim għal Brexit

Kollox jindika li għada l-Membri Parlamentari se jivvotaw kontra l-ftehim li nnegozjat Theresa May

Il-Prim Ministru Ingliż, Theresa May, ħeġġet lill-Membri Parlamentari biex għada jivvutaw favur il-ftehim għal Brexit, għall-ġid tal-pajjiż.

Waqt l-aħħar appell imqanqal tagħha, qabel il-vot tant mistenni ta’ għada, May wissiet li jekk dan il-ftehim ma jgħaddix, il-Parlament Ingliż jista’ jispiċċa ‘staġnat’ u li l-fiduċja fil-politika tieħu daqqa kbira ‘l isfel jekk ir-Renju Unit ma jitlaqx mill-Unjoni Ewropea.

Hija faħħret l-assigurazzjonijiet ġodda li l-Unjoni Ewropea qed tagħti għall-parti tal-ftehim l-aktar kontroversjali, jiġifieri dik dwar l-Irlanda ta’ Fuq u insistiet li dawn jagħtu “forza legali” b’saħħitha biex il-Parlament Ingliż iserraħ rasu.

Intant, il-Kap tal-Oppożizzjoni Jeremy Corbyn saħaq li l-Partit Laburista Ingliż se jkun qed jivvota kontra dan il-ftehim u jżomm mal-pożizzjoni tiegħu li jekk il-ftehim ma jgħaddix, għandha tissejjaħ elezzjoni ġenerali.

Huwa stqarr li fi żmien opportun, l-Oppożizzjoni se tkun qed tippreżenta mozzjoni ta’ sfiduċja fil-Gvern.

Jidher li madwar 100 deputat mill-Partit ta’ May u anke deputati oħra se jkunu qed jivvotaw ma’ partiti oħra tal-Oppożizzjoni kontra l-ftehim.


Ħsara fiż-żewġ binjiet tal-Parlament tliet snin wara li nfetħu

L-Ispeaker Anglu Farrugia jisħaq li l-poplu ħallas għal dan il-proġett u allura għandu dritt ikun jaf dwar il-ħsara

Tliet snin wara l-ftuħ tal-Parlament il-ġdid xogħol il-perit internazzjonali Renzo Piano, ix-xita qed tikxef xogħlijiet difettużi li saru u li qed jikkawżaw ħsara f’diversi partijiet tal-binja.

Waqt konferenza tal-aħbarijiet dalgħodu, l-Ispeaker Anġlu Farrugia wera ritratti tal-ħsara, il-moffa u l-għadajjar tal-ilma f’diversi partijiet tal-Palrlament.

Farrugia saħaq li l-poplu ħallas għal din il-binja u allura għandu dritt ikun jaf b’din il-ħsara.

L-Ispeaker kompla jgħid li fil-Qorti għaddejin każijiet oħra kontra l-kuntratturi li ħadmu fuq il-binja u anke jekk ma elaborax saħaq li l-Parlament ma jistax jordna tiswijiet qabel tittieħed deċiżjoni tal-Qorti.

Jidher li l-aktar partijiet milquta mill-ħsara huma s-saqaf u t-tieni sular, il-plenarja, it-taraġ li jintuża f’każijiet ta’ emerġenza, il-kamra tal-Oppożizzjoni, il-livelli ta’ taħt l-art u l-pont li jgħaqqad iż-żewġ binjiet.

Jidher ukoll, skont dak li qal l-Ispeaker, li l-ħsara qed taffettwa wkoll sistemi bħal sensors, tagħmir elettroniku u anke l-lift.

“Dan huwa ta’ tħassib serju.

Impjegati u l-Membri Parlamentari qed ibatu minħabba l-ħsara.

Nistennew l-għajnuna ta’ entita pubblika biex din il-problema tkun solvuta," kompla Farrugia.

Temm jisħaq li l-ħsara hija responsabbilità ta’ min awtorizza ċertu xogħlijiet waqt il-bini.


Rejd fil-Marsa; Sejba ta' droga lesta biex tiġi ttraffikata

Il-Pulizija tarresta tlett irġiel li kienu qed jużaw binja fil-Marsa biex jitraffikaw id-droga

Ilbieraħ filgħaxija, il-Pulizija arrestat tlett irġiel li kienu qed jużaw binja fi Triq it-Tiġrija fil-Marsa biex allegatament jitraffikaw id-droga f’ħinijiet differenti tal-ġurnata.

Ir-rejd seħħ ilbieraħ filgħaxija wara ġimgħat ta’ osservazzjoni mill-Iskwadra ta’ Kontra d-Droga.

Ilbieraħ, din l-Iskwadra kienet assistita mill-Ispecial Intervention Unit u mill-Pulizija tat-Traffiku li għalqu t-toroq tal-inħawi.

Waqt ir-rejd, ġew arrestati raġel ta’ 34 sena mill-Ħamrun, raġel ta’ 46 sena mill-Imsida u żagħżugħ ta’ 29 sena minn Wied il-Għajn.

Fil-binja instabu diversi qratas bi trab abjad u kannella li allegatament huma kokaina u eroina rispettivament.

Instabu wkoll qratas bi pjanta tal-kannabis.

Dawn kollha kienu lesti biex jiġu ttraffikati.

Fil-binja instabu wkoll mwieżen elettroniċi u oġġetti oħra relatati mal-konsum u t-traffikar tad-droga.

Bil-każ kien infurmat il-Maġistrat tal-Għassa li fetaħ inkjesta.

It-tlett irġiel qed jinżammu arrestati għal aktar stħarriġ.


Seba' offerti għat-tim ta' esperti dwar il-bini tal-mina bejn Malta u Għawdex

Fix-xhur li ġejjin se toħroġ sejħa internazzjonali oħra biex jintgħażlu l-kuntratturi li se jħaffru, jibnu u joperaw il-mina

Il-Ministru għat-Trasport, l-Infrastruttura u l-Proġetti Kapitali, Ian Borg, ħabbar li Infrastructure Malta rċeviet seba’ offerti għat-tim ta’ esperti li se jkun meħtieġ għall-ippjanar u l-bini tal-mina bejn Malta u Għawdex.

Fuq il-paġna tiegħu ta’ Facebook, il-Ministru qal li b’kollox, il-valur medju ta’ dawn l-offerti jlaħħaq l-€10.5 miljun.

“Dan it-tim t’esperti minn oqsma tekniċi differenti ser isegwi mill-qrib kull stadju tal-proġett biex niżguraw li jitwettaq bl-ogħla livelli ta’ kwalità u bl-aktar mod sikur u sostenibbli,” qal il-Ministru.

Fakkar ukoll kif fix-xhur li ġejjin se toħroġ sejħa internazzjonali oħra biex jintgħażlu l-kuntratturi li se jħaffru, jibnu u joperaw il-mina.


Trasport pubbliku b'xejn għaż-żgħażagħ ta' bejn l-14 u l-20 sena u għall-istudenti full-time

Dalgħodu, il-Ministri Ian Borg u Evarist Bartolo u s-Segretarju Parlamentari Clifton Grima ltaqgħu ma’ grupp ta’ żgħażagħ biex iniedu l-kampanja BUS20+, jiġifieri trasport pubbliku b’xejn għal żgħażagħ minn 14 sa 20 sena u għal studenti full-time minn 21 sena ‘l fuq.

Din kienet waħda mill-miżuri mħabbra fil-Baġit 2019 biex jiżdiedu dawk li jużaw it-trasport pubbliku.

Fil-kummenti tiegħu, il-Ministru Borg fakkar kif il-wegħda bdiet titwettaq fl-2017 meta ngħata t-trasport pubbliku b’xejn liż-żgħażagħ ta’ 18-il sena b’investiment ta’ €250,000, skema li bbenefikaw minnha aktar minn 4,000 żagħżugħ u żagħżugħa.

Il-Ministru Borg qal li fis-sena 2018, il-Gvern kompla jinvesti f’din il-miżura u b’€2.2 miljun, matul dik is-sena, ibbenefikaw minn trasport pubbliku b’xejn 24,000 żagħżugħ u żagħżugħa hekk kif din l-istess miżura kienet twessgħet biex tinkludi ż-żgħażagħ kollha minn 16 sa 20 sena fl-2018.

“Dan huwa wieħed mill-modi kif qegħdin inwasslu benefiċċju finanzjarju mhux biss liż-żgħażagħ tagħna iżda lill-familji tagħhom.

Huwa mod kif qegħdin niffrankaw lill-ġenituri milli jużaw il-vettura privata tagħhom, speċjalment f’ħinijiet fejn it-toroq tagħna jkollhom volum ta’ karozzi.

Qegħdin ninvestu biex wieħed ikompli jeduka ruħu mingħajr ma tagħmel differenza l-età u naraw li dan jingħata għajnuna finanzjarja,” kompla jgħid il-Ministru.

275 student mhux tal-istat għadhom bla trasport b'xejn

Min-naħa tiegħu, il-Ministru għall-Edukazzjoni u x-Xogħol Evarist Bartolo fakkar ukoll fiż-żewġ ftehimiet differenti b’rabta mat-trasport b’xejn għat-tfal tal-iskejjel, wieħed għall-istudenti tal-iskejjel tal-istat u ieħor għall-istudenti li jattendu skejjel tal-Knisja u indipendenti.

Il-Ministru ta wkoll rendikont tas-sitwazzjoni preżenti fuq it-trasport tal-iskejjel b’xejn fejn l-ammont ta’ studenti li jattendu l-iskejjel tal-istat u li juża s-servizz tat-trasport huwa ta’ 14,500 filwaqt li n-numru ta’ studenti li jattendu l-iskejjel mhux tal-istat u li jagħmlu użu mis-servizz tat-trasport huwa ta’ 13,500 li b’kollox jammontaw għal 28,000 student.

Sadanittant, operaturi tat-trasport li għandhom kuntratt tat-trasport għall-iskejjel tal-istat huwa tmienja, sitta f’Malta u tnejn f’Għawdex filwaqt li operaturi li għandhom kuntratt tat-trasport għall-iskejjel mhux tal-istat  jammonta għal 169 kuntrattur f’Malta u disgħa oħra f’Għawdex.

It-total globali ta’ operaturi rreġistrati fl-iskema tat-trasport b’xejn s’issa huwa ta’ 186 u għal dan is-servizz kuljum fl-istess ħin jintużaw xejn inqas min 1,183 vettura.

Il-Ministru Evarist Bartolo qal li f’dan l-istadju fadal mal-275 student mhux tal-istat li għadhom mingħajr dan is-servizz.

Waqt li saħaq li dan in-numru naqas drastikament mill-bidu tas-sena skolastika, il-Ministru sostna li se jkompli b’ħidmietu biex għal kull student li qiegħed fuq il-lista ta’ stennija jinstab trasport li jwassalhom fl-iskejjel tal-Knisja u indipendenti.

Min-naħa tiegħu, is-Segretarju Parlamentari għaż-Żgħażagħ, Sport u Għaqdiet tal-Volontarjat Clifton Grima sostna li flimkien mal-miżura tat-trasport b’xejn għall-istudenti lejn u mill-iskejjel, din l-iskema tal-BUS20+ turi biċ-ċar li dan il-Gvern qed idaħħal il-mentalità għal aktar użu tat-trasport pubbliku.


'Uffiċjal f'Kastilja nqabad bil-lejl ineħħi l-fjuri u x-xemgħat' - Karol Aquilina

Jgħid ukoll li l-Kap tad-Dipartiment tat-Tindif kien qallu li kellu ordnijiet diretti mill-Ministru Owen Bonnici

L-Avukat u d-Deputat Nazzjonalista Karol Aquilina qal fil-Qorti li uffiċjal fl-Uffiċċju tal-Prim Ministru kien inżamm mill-Pulizija wara li kienu qabduh ineħħi xemgħat u fjuri minn fuq il-Monument tal-Assedju l-Kbir.

Aquilina qal dan hekk kif kompla l-Każ Kostituzzjonali miftuħ mill-blogger Manuel Delia kontra l-Ministru għall-Ġustizzja Owen Bonnici u d-Direttur Ġenerali tad-Dipartiment tat-Tindif, Ramon Deguara.

Aquilina qal li hu kien l-ewwel wieħed minn dawk li poġġa x-xemgħat u l-fjuri fuq il-Monument tal-Assedju.

Semma kif fl-20 ta’ Marzu tas-sena li għaddiet, mar jixtri x-xemgħat u poġġihom taħt il-Monument, quddiem ir-ritratt ta’ Daphne Caruana Galizia.

Qal li l-għada mar u ma sab xejn u kien irrapporta lill-Pulizija.

Kompla jgħid kif bil-lejl ta’ bejn il-21 u t-22 ta’ Marzu, il-Pulizija kienu lemħu persuni jieħdu l-affarijiet u ġrew warajhom.

Qal li wieħed mill-irġiel li nżammu kien direttur ta’ kumpanija filwaqt li l-ieħor huwa uffiċjal f’Kastilja li xogħlu jorganizza attivitajiet tal-Gvern.

Skont Aquilina, wara dakinhar, il-Pulizija ma baqgħux isegwu dan il-każ.

'Qalli li qed jobdi ordnijiet tal-Ministru Bonnici'

Karol Aquilina għadda biex jispjega d-diversi d-drabi meta minn fuq il-Monument tneħħew strixxuni, fjuri u xemgħat.

Qal li Ramon Deguara kien ċempillu biex jgħidlu li kien hu li ordna li jitneħħew l-affarijiet u ordna wkoll lill-ħaddiema biex jirritornaw l-affarijiet lil Manuel Delia.

Kompla jgħid kif Delia reġa’ poġġa dawn l-affarijiet, iżda dawn reġgħu tneħħew.

Kien hawn li Karol Aquilina qal kif Deguara reġa’ ċempillu u qallu li hu kien qed jobdi ordnijiet tal-Ministru Owen Bonnici.

“Kont tkellimt ma’ Owen Bonnici u għidtlu li dan ma kienx aċċettabbli,” qal Aquilina waqt li saħaq li kien għamel rapporti oħra lill-Pulizija iżda qatt ma sar xejn.

Xehed ukoll il-ġurnalist ta’ Newsbook.com.mt, Christoph Schwaiger li rrakkonta inċident li seħħ fil-15 ta’ Settembru meta uffiċjal tal-Gvern kien qabadlu jdejh biex ma jkomplix jiffilmja lill-impjegati jneħħu l-istrixxuni, il-fjuri u x-xemgħat.

'Ħadd ma għażel dan il-Monument...kienet xi ħaġa spontanja'

Min-naħa tagħha, Anne Demarco, attivista ta’ Occupy Justice saħqet li hi u attivisti oħra, ipoġġu l-fjuri u x-xemgħat għax iħossu li għandhom jagħmlu xi ħaġa u ma jħallux kollox jintesa.

Mistoqsija mill-Imħallef għalfejn għażlu l-Monument tal-Assedju, l-attivista saħqet li ħadd ma ddeċieda.

“Meta seħħ il-qtil, tfal tal-iskola poġġew il-fjuri hemm.

Kienet xi ħaġa spontajna,” wieġbet l-attivista.

Hija ċaħdet li kienet imqabbda minn Manuel Delia u insistiet li dak li tagħmel tagħmlu għax hekk tħoss li għandha tagħmel.

“Delia mhuwiex parti minn Occupy Justice iżda huwa wieħed minn dawk li jaqbel mal-intenzjonijiet tagħna,” qalet Demarco.

Il-każ ikompli fis-7 ta’ Frar.


Tliet snin ħabs għar-raġel li wettaq sensiela ta' hold-ups

Ir-raġel kien ordnat ukoll isegwi programm biex jegħleb il-vizzju tad-droga

Il-moħħ wara sensiela ta’ serqiet minn għadd ta' ħwienet ingħata sentenza ta’ tliet snin ħabs u li matulhom irid isegwi programm ta’ rijabilitazzjoni mid-droga.

L-akkużat li għandu 34 sena minn Wied il-Għajn, kien arrestat f’Lulju li għadda wara sensiela ta’ hold-ups li wettaq, armat b’sikkina u li kienu ilhom għaddejin sitt ġimgħat.

Huwa kien akkużat b’serq, li kien iżomm lill-vittmi kontra r-rieda tagħhom, li kien iġorr sikkina mingħajr il-permess tal-Pulizija u li sar reċidiv.

L-ewwel serqa seħħet fis-16 ta’ Ġunju f’ħanut f’Santa Luċija u t-tieni serqa seħħet jumejn wara f’Ħal Tarxien.

L-aħħar, minn sensiela ta’ serqiet, wettaqha f’ħanut ieħor f’Ħal Tarxien fis-27 ta’ Lulju.

Ir-raġel kien wieġeb ħati, iżda l-Maġistrat Gabriella Vella kienet ordnat rapport ta’ qabel is-sentenza bil-għan li fuqu tkun tista’ tibbaża d-deċiżjoni tagħha għall-ġid tar-raġel.

Psikjatra u anke l-uffiċjal tal-probabtion irrappurtaw kif ir-raġel kellu problema serja ta’ droga u anke problemi oħra li jeħtieġ il-kura għalihom.

Fid-deċiżjoni tagħha, il-Maġistrat innutat li r-raġel wettaq dawn ir-reati wara li kien għadu kemm ħareġ mill-ħabs fuq akkużi simili.

Innutat ukoll li apparti cards tal-mowbajls, ir-raġel irritorna t-€350 li seraq.

Kien għalhekk li tatu sentenza ta’ tliet snin ħabs biex matulhom ifittex l-għajnuna u joħroġ raġel mibdul.


Troffa xagħar tista' titfa' aktar dawl fuq id-delitt ta' Shannon Mak

Pulizija jirrakkuntaw kif waqt li kien qed jiġi arrestat, l-akkużat aġixxa daqslikieku kien qed jistenna lill-Pulizija

Troffa xagħar isfar tista’ titfa’ aktar dawk fuq il-qtil taż-żagħżugħa Shannon Mak li kienet instabet mejta f’Awwissu tal-2017 wara daqqiet ta’ sikkina f’għonqha.

Żagħżugħ ta’ 23 sena li għamel żmien is-sieħeb ta’ Mak qed ikun akkużat bil-qtil tagħha.

Waqt li kompliet il-kumpilazzjoni ta’ evidenza, żewġ uffiċjali tal-Pulizija ppreżentaw rapport li ġabru wara li analizzaw kemm ix-xena tad-delitt u anke l-garaxx li fih kien jgħix l-akkużat fi Triq l-Istampaturi f’Santa Venera.

Huma spjegaw kif fil-garaxx sabu ftit xagħar twil isfar kif ukoll traċċi ta’ demm u 17-il sigarett.

Dawn kollha ntbagħtu għal testijiet forensiċi.

Aktar tard waqt l-istess smigħ, erba’ uffiċjali tal-Pulizija li arrestaw lill-eks sieħeb ta’ Mak spjegaw kif meta marru biex jarrestawh sabu liż-żagħżugħ bilqiegħda kalm jara t-televiżjoni.

L-Avukat Stefano Filletti, li qed jidher għall-qraba tal-vittma, staqsa jekk l-akkużat staqsiex mistoqsijiet.

“Le.

Aġixxa daqslikieku kien qed jistenna li se mmorru,” qal wieħed mill-uffiċjali waqt li spjega kif l-akkużat fl-ebda ħin ma staqsa lill-Pulizija għalfejn qed ikun arrestat.

Il-kumpilazzjoni se tkompli x-xahar id-dieħel.


'L-ewwel prioritá bħala Ewropej hija li nsalvaw ħajjet l-immigranti' - Zammit Dimech

'Li jkollok dgħajsa fuq il-baħar b'nies abbord għal kważi 3 ġimgħat mhuwiex dak li tissimbolizza l-UE' - Dimitris Avramopoulos

“L-ewwel prijorità tagħna bħala Ewropej għandha tkun li nsalvaw il-ħajjiet.

Il-kriżi tal-immigrazzjoni m'għandhiex taqa’ fuq gżejjer bħal Malta waħedhom.

Għandna bżonn ta' mekkaniżmi konkreti u ma naġixxux fuq bażi ta' każ b'każ."

Zammit Dimech għamel dawn ir-rimarki fil-Parlament Ewropew fi Strasburgu waqt dibattitu dwar ir-riforma tal-politika tal-UE dwar l-ażil u l-immigrazzjoni fid-dawl tal-kriżi umanitarja kontinwa fil-Mediterran u l-Afrika.

Zammit Dimech qal li 49 migrant, inkluż 5 tfal, tħallew għal kważi tliet ġimgħat abbord żewġ dgħajjes.

Huwa qal li filwaqt li l-istatistiċi juru li l-immigrazzjoni qed tonqos, sitwazzjonijiet bħal dawn qed jinħolqu minn żmien għal żmien.

Sostna li huma nies bħalna li qed jiffaċċjaw il-konsegwenzi.

B'referenza għall-kampanja Let Me In li dehret fuq il-midja soċjali, huwa saqsa jekk hux verament qed inħaddnu l-valuri Ewropej tas-solidarjetà u r-rispett għad-dinjità tal-bniedem.

Meta ndirizza l-Parlament Ewropew, Dimitris Avramopoulos, il-Kummissarju għall-Immigrazzjoni qal “Ċerti attitudnijiet politiċi ma nbidlux.

Ejja ma nqarqux bina nfusna.

Li jkollok dgħajsa fuq il-baħar b'nies abbord għal kważi 3 ġimgħat mhuwiex dak li tissimbolizza l-UE.

L-UE hija dwar il-valuri umani u s-solidarjetà u aħna rridu nżommu dawn il-valuri.”

Huwa żied li qed jippjana li jżur Malta fil-ġimgħat li ġejjin.

Zammit Dimech irringrazzja lill-Kummissarju Avramopoulos talli faħħar lil Malta għas-solidarjetà murija u żied li l-Kummissarju se jkun milqugħ meta se jerġa' jżur Malta fil-futur qarib.

Huwa qabel mal-Kummissarju li issa hu f'idejn il-Gvernijiet tal-Istati Membri tal-UE li jiffinalizzaw ir-riforma tas-sitwazzjoni tal-ażil.

Dak li għandna bżonn huwa soluzzjoni sostenibbli u permanenti u mhux waħda li tiġi ttrattata fi kriżi fuq bażi ta’ każ b’każ.

Zammit Dimech qal li sitwazzjonijiet bħal dawn kienu qed iwasslu għal tensjonijiet bejn l-Istati Membri.

Il-pajjiżi qablu li jieħdu l-immigranti fuq bażi ta' każ b'każ.

“Għandna bżonn ta' mekkaniżmu konkret u politika soda dwar l-ażil li biha l-Istati Membri kollha juru solidarjetà ma' xulxin u mal-bnedmin u mhux biss fi kriżi.

Din hija r-responsabbiltà tal-Istati Membri kollha u mhux tal-gżejjer żgħar li jinsabu fir-rotta tal-immigrazzjoni.

Ma nistgħux nipprokastinaw aktar.”

Zammit Dimech, membru tal-Kumitat għad-Drittijiet tal-Bniedem, qal li l-UE kellha tinvesti aktar fl-Afrika biex tiżgura li l-Afrikani ikollhom futur f'pajjiżhom aktar milli jirriskjaw ħajjithom biex jgħaddu għall-Ewropa.

Huwa qal li dan kien ukoll fl-interess tagħna stess.

"Għandna bżonn niżguraw rotot sikuri u legali għall-immigranti biex nindirizzaw it-traffikar tal-bnedmin," żied jgħid.

Dawk li m'għandhomx id-dritt li jkunu fl-Ewropa jeħtieġ li jiġu ritornati u hemm bżonn ta' aktar investiment f'dan ir-rigward.

Jekk nagħmlu hekk inkunu nistgħu ngħinu lil dawk li verament għandhom bżonn l-għajnuna u l-appoġġ tagħna, qal Zammit Dimech.

Hemm bżonn ta' aktar investiment biex jiġu jissaħħu l-fruntieri tal-UE li jipprovdu aktar riżorsi, inkluż ajruplani u bastimenti biex jassistu lil dawk kollha involuti f’din l-isfida.

“Dan huwa kruċjali biex niżguraw is-sigurtà tagħna u tal-immigranti.

M'għandux ikun ix-xogħol tal-NGOs li jġorru l-immigranti.

Dawn huma l-politiki li għandna bżonn u mhux niddiskutu fuq min hu responsabbli għal liema dgħajsa jew min se jieħu kemm immigranti”, żied Zammit Dimech.

Zammit Dimech temm id-diskors tiegħu billi appella lil kulħadd biex ma jippermettix lill-populisti u l-estremisti jinfluwenza lilhom u l-aġenda tal-migrazzjoni.

“Ejjew ma nħallux lil xi ħadd ixerred il-mibegħda, ejjew ma ninsewx il-valur tas-solidarjetà li rridu nżommu bejnietna bħala Ewropej u anke ma' pajjiżi terzi.”


Jitwaqqaf bord ta' esperti għall-programmi speċjalizzati ta' akkomodazzjoni

Fil-preżent diġà jeżistu inizjattivi ta’

housing

speċjalizzat favur membri vulnerabbli tas-soċjetà, fosthom għal nies bi sfidi ta’ saħħa mentali u oħrajn

Is-Segretarjat Parlamentari għall-Akkomodazzjoni Soċjali ħabbar li twaqqaf bord ta’ esperti li se jkun qed jieħu ħsieb programmi speċjalizzati ta’ akkomodazzjoni (

specialised housing programmes

) fi ħdan l-Awtorità tad-Djar.

Fi stqarrija, is-Segretarjat Parlamentari spjega dan il-bord se jkun qed jassigura li proġetti ta’

housing

speċjalizzati ikkordinati minn NGOs li jipprovdu servizz mingħajr profitt, jiġu appoġġjati bi gwidi ċari ta’

best practices,

u għajnuniet oħra, fosthom għotjiet finanzjarji jew allokazzjonijiet ta’ spazji adekwati.

Is-Segretarjat fakkar kif fil-preżent diġà jeżistu inizjattivi ta’

housing

speċjalizzat favur membri vulnerabbli tas-soċjetà, fosthom għal nies bi sfidi ta’ saħħa mentali, nies li ħarġu minn faċilitajiet korrettivi, u nies fi bżonn ta’

sheltered housing

fost oħrajn.

Spjega kif l-għan tal-Gvern huwa li permezz ta’ dan il-bord u l-fondi allokati, il-viżjoni tal-gvern hi li jsaħħaħ il-ħidma eżistenti li qed jagħmlu bosta NGOs, u jinċentiva inizjattivi ġodda.

“Ċertu problemi ma jissolvux billi tagħti post u tagħlaq il-bieb.

Qed inħarsu lejn il-

housing

b’mod aktar ħolistiku u b’dawn il-programmi nindirizzaw sfidi soċjali li jkollhom bżonn għajnuna speċjalizzata,” qal is-Segretarju Parlamentari għall-Akkomodazzjoni Soċjali Roderick Galdes.

Il-bord ta’ esperti se jkun immexxi minn Rachael Scicluna, u se jiltaqa’ għall-ewwel darba aktar tard din il-ġimgħa.


Arrestat raġel li wettaq diversi serqiet minn stabbilimenti u lukandi

Jidher li r-raġel minn diversi stabbilimenti u lukandi fil-Ħamrun, Tas-Sliema u l-Gżira

Fl-aħħar sigħat il-Pulizija arrestat raġel li allegatament wettaq sensiela ta' serqiet minn stabbilimenti u lukandi fl-inħawi tal-Gżira, tas-Sliema u l-Ħamrun.

Fi stqarrija, il-Pulizija qalet li waslet għall-arrest tar-raġel ta' 47 sena wara ġimgħat ta' ħidma u osservazzjoni mill-Pulizija tad-Dipartiment tal-Investigazzjoni Kriminali u anke mill-Pulizija mid-Distrett ta' Tas-Sliema.

Ir-raġel tressaq il-Qorti akkużat fost oħrajn li seraq tagħmir elettroniku u anke flus minn kmamar f'lukandi fil-Gżira, li pprova jisraq ħanut tal-logħob u li seraq ukoll żewġ wallets.

Jidher li s-serq, seħħ bejn Lulju 2016 u Diċembru tal-2018.

Fil-Qorti ħareġ li r-raġel deher f'diversi filmati ta' CCTV u diversi ritratti tiegħu spiċċaw iduru fuq il-midja soċjali.

Id-Difiża talbet għall-ħelsien mill-arrest anke għar-raġel għandu bżonn trattament mediku li jkun diffiċli li jieħu jekk ikun il-ħabs u anke li l-akkużat ma għandux biżżejjed flus biex iħallas id-depositu għall-ħelsien mill-arrest.

Il-Qorti rrifjutat li r-raġel jingħata l-ħelsien.


Iridu jqaċċtuh qabel Mejju...imma se 'jibqa' żgur'

Deputat u Kandidat tal-PN jikkofermaw li qed isiru laqgħat ‘sigireti’ biex Delia jkun imġiegħel jitlaq qabel l-elezzjoni tal-MEPs - Il-kandidat jgħid li għal-laqgħat qed jattendu ‘s-soltu nies’ - Biża’ li joħorġu filmati u ritratti oħrajn ta’ Delia, mhux dwar il-familja - Deputat ieħor tal-PN jitkellem mal-ILLUM u jwissi li Delia għad għandu appoġġ kbir

Sorsi differenti li tkellmu ma’ din il-gazzetta sostnew illi s-sitwazzjoni fil-Partit Nazzjonalista bħalissa hija waħda ħażina ħafna b’żewġ sorsi minn tlieta li kellmu lill-ILLUM jikkonfermaw illi qed isiru laqgħat ‘sigrieti’ illi fihom Deputati u uffiċjali tal-partit qed jippjanaw kif Delia se jkun imġiegħel jitneħħa.

Is-sors l-ieħor m’eskludiex li qed isiru dawn il-laqgħat iżda sostna li hu ma jafx bihom.

Is-sors viċin Adrian Delia filwaqt li kkonferma li għaddejjin dawn il-laqgħat żied jgħid li dawn qed isiru “mill-istess nies tas-soltu”.

Imma hu qal li Delia “se jibqa’ Kap tal-Partit Nazzjonalista żgur.”

Waħda mill-persuni li kellmet lil din il-gazzetta u li qiegħda fil-Parlament f’isem il-PN sostniet illi d-diskussjoni f’dawn il-laqgħat hija biex Delia jitneħħa jew jingħata triq onorabbli biex jitlaq qabel u mhux wara l-elezzjoni tal-MEPs li se ssir f’Mejju.

Hu indika li jista’ jkun hemm xi żviluppi, saħansitra fil-ġranet li ġejjin.

“Is-sitwazzjoni hija kkumplikata ħafna.

Ma naħsibx li l-partit jista’ jistenna aktar għax is-sitwazzjoni hija urġenti.

Sejrin lura flok ’il quddiem bħalissa.”

Id-deputat l-ieħor li tkellem mal-ILLUM qal illi d-deċiżjoni biex jitneħħa Delia tista’ tagħmel ħafna ħsara u taqsam lill-partit.

“Ovvjament soluzzjoni trid tinstab żgur.

Taqta’ fejn taqta’ se joħroġ id-demm.

Trid tinstab dik is-soluzzjoni li tfisser l-inqas dejjem.

Tinsiex, Adrian Delia għandu l-appoġġ ta’ ħafna wkoll,” fakkar.

‘Din il-biċċa tefgħet kollox il-baħar’

L-ewwel deputat iżda sostna li “fil-PN bħalissa hemm taħwid enormi u dan mhux sempliċiment għax separazzjoni.

M’hemm xejn ta’ barra minn hawn li xi ħadd jissepara.

Imma l-allegazzjonijiet hawnhekk huma gravi,” sostna filwaqt li fakkar illi dak li qalet De Fremaux mhix sempliċiment allegazzjoni, iżda stqarrija ġuramentata.

Spjega kif f’punt minnhom iktar kmieni din is-sena kien instab kompromess fil-PN li minkejja li ma kinux qed jaqblu mal-mod kif qed imexxi l-partit Delia, diversi deputati u uffiċjali tal-PN xorta jimbuttaw il-partit sal-elezzjoni tal-MEPs.

Dan biex il-partit jidher magħqud kif ukoll biex dawn id-Deputati nfushom ma jispiċċawx jeħlu huma għal telfa f’Mejju ta’ din is-sena.

“Din il-biċċa xogħol iżda tefgħet kollox il-baħar.”

Dan is-sors sostna illi waħda mill-għażliet hija li Delia jitneħħa minn Kap tal-Oppożizzjoni hekk kif il-maġġoranza tad-Deputati Nazzjonalisti juru li m’għandhomx fiduċja fih.

“Din tista’ taqsam lill-partit,” ammetta, qabel kompla jgħid illi l-ideal huwa li Delia jirriżenja minn jeddu.

“Hemm minn dawk li huma madwaru li qed jibdew iżerżquhielu illi aħjar iwarrab.”

Huwa sostna li apparti l-filmati li diġà ħarġu u daru u li skontu għamlu ħsara kbira lil Delia u lill-PN, hemm diċċeriji u anke biża’ fil-PN illi se joħorġu aktar dettalji u filmati, dwar aspetti differenti ta’ ħajjet Delia, li din id-darba mhumiex relatati mal-familja.

“Is-sitwazzjoni fil-partit hija fluwida ħafna u jista’ jkun li persuna, uffiċjal jew deputat jew eks uffiċjal, jitkellem fuq is-sitwazzjoni u x-xenarju jinbidel kompletament.”

Ħadd ma jaf x’fiha l-borma...noqogħdu attenti’

Id-deputat l-ieħor iżda kien aktar kawt hekk kif fakkar li ħadd ma jaf eżatt x’ġara bejn it-tnejn.

“Ħadd ma jaf x’hemm fil-borma ħlief Adrian Delia stess.

Wieħed għad irid jara kif se jirreaġixxi għaliha.

Ma tantx għadu rreaġixxa wisq.

Jekk jitlaqx jekk le, id-deċiżjoni hija f’idejh.

Trid tara kif se jirreaġixxi għaliha u x’jaf hu.

Ovvjament soluzzjoni trid tinstab żgur u taqta’ fejn taqta’ se joħroġ id-demm.

Trid tinstab dik is-soluzzjoni li tfisser l-inqas telf ta’ demm għax tinsiex li Delia għandu l-appoġġ ta’ ħafna wkoll.”

Is-sors li tkellem mal-ILLUM u li huwa qrib Delia farfar mill-akkużi fil-konfront ta’ Delia u qal lil din il-gazzetta li Nickie Vella De Fremaux “għandha problema ta’ saħħa mentali”.

Huwa ppunta subgħajh lejn il-midja u speċjalment lejn Manuel Delia għall-ippubblikar ta’ ċerti dettalji.

Nhar il-Ħamis li għadda Kristy Debono bħala President tal-Kunsill Ġenerali flimkien mal-Kap Eżekuttiv tal-Midja tal-PN Pierre Portelli ħarġu għonqhom għal Delia.

Portelli sostna illi l-akkużi ta’ vjolenza domestika mhuma minnhom xejn, filwaqt li Debono sostniet li għandha tibqa’ tkun irrispettata l-privatezza tal-familja ta’ Delia.

Intant, il-Ġimgħa, Delia taha għal Facebook fejn kiteb messaġġ twil fil-forma poetika illi fiha, fost oħrajn, indika li se jibqa’ Kap tal-PN u li qed jitlob lil Alla biex jagħtih l-abbiltà li jaħfer.

It-tmexxija ta’ Delia sfidata, kontinwament...

Din mhux l-ewwel darba li t-tmexxija ta’ Delia kienet sfidata.

F’Ottubru 2017 is-sit illum.com.mt kien żvela kif Delia kien qed jiffaċċja rivolta b’diversi telefonati u proċess sħiħ biex Delia ma jibqax Kap tal-partit.

Il-gazzetta Maltatoday kienet żvelat tal-anqas 11-il deputat li kienu lesti jagħtu l-appoġġ tagħhom lill-mozzjoni ta’ sfiduċja f’Adrian Delia.

Delia kellu jiffaċċja wkoll reżistenza meta tressqet mozzjoni dwar leave għal ġenituri li jmorru barra mill-pajjiż biex jgħaddu minn proċessi ta' IVF.

Din il-votazzjoni mill-ewwel qanqlet l-oppożizzjoni ta' diversi fil-PN, għalkemm kienet biss Therese Comodini Cachia li qalet pubblikament li kienet se tivvota kontra l-mozzjoni, li kienet sabet id-difiża qawwija tal-Kap tal-Oppożizzjoni Adrian Delia.

Delia sostna li fuq din ma kienx hemm vot ħieles u allura l-Grupp Parlamentari Nazzjonalista kollu kien mistenni li jivvota favur il-mozzjoni.

Apparti dawk li ma setgħux ikunu preżenti minħabba safar jew impenji, id-deputati Nazzjonalisti Karl Gouder, Mario De Marco, Therese Comodini Cachia, Chris Said u Karol Aquilina, għalkemm preżenti waqt id-dibattitu, ma daħlux għall-Plenarja biex jivvutaw fuq mozzjoni tal-PN.

Din il-mozzjoni kienet ippreżentata mill-Viċi Kap David Agius u ssekondata mill-Kap tal-PN Adrian Delia.

Imma l-akbar skoss Delia ħadu meta neħħa lil Simon Busuttil minn Kelliem għall-Governanza u talbu jissospendi lilu nnifsu mill-Grupp Parlamentari.

Delia għamel dan ftit ħin wara li kienu ppubblikati l-konkulużjonijiet tal-inkjesta dwar Egrant li ma sabet ebda konnessjoni bejn din il-kumpanija fil-Panama u Michelle Muscat.

Dakinhar 10 Deputati Parlamentari kienu sfidaw id-deċiżjoni ta’ Delia, pubblikament u appoġġjaw lill-eks Kap tal-PN.

Dawn id-Deputati kienu Mario De Marco, Beppe Fenech Adami, Karol Aquilina, Jason Azzopardi, Claudette Buttigieg, Marthese Portelli, Therese Commodini Cachia, Karl Gouder, Claudio Grech u Ryan Callus.

Is-Segretarju Ġenerali Clyde Puli kien saħansitra qal illi jekk irid jibqa’ fil-Parlament Simon Busuttil jista’ jmur mal-Partit Demokratiku.

L-eks Kandidat fl-elezzjoni għal Kap ġdid tal-Partit Nazzjonalista, Frank Portelli f’intervista mal-ILLUM kien qal li l-problema mhux Delia iżda dawk li m’aċċettawhx.


Raġel Bulgaru b'mandat ta' arrest jinqabad mill-Pulizija Maltija

Huwa kien qed jiġi mfittex f’pajjiżu fuq diversi reati, fosthom fuq ħsara, ġrieħi lill-terzi, offiżi kontra l-ordni u l-paci pubblika, fost oħrajn

Wara diversi jiem t’osservazzjoni minn membri mill-Iskwadra tal-Criminal Intelligence Unit fi ħdan il-Korp tal-Pulizija, ġie arrestat raġel Bulgaru ta’ 30 sena.

Ir-raġel kien arrestat fuq bażi ta’ Mandat t’Arrest Ewropew maħruġ f’ismu.

Huwa kien qed jiġi mfittex f’pajjiżu fuq diversi reati, fosthom fuq ħsara u distruzzjoni, ġrieħi lill-terzi, offiżi kontra l-ordni u l-paci pubblika, fost oħrajn.  Il-Criminal Intelligence Unit jagħmel parti mill-grupp ENFAST, li huwa responsabbli li jintraċċa u jarresta persuni maħruba.

Ir-raġel mistenni jitressaq il-Qorti fil-jiem li ġejjin.  L-investigazzjonijiet tal-Pulizija għadhom għaddejjin.


'Muscat qed jipprova jaħrab mill-ġudizzju  tal-Qorti dwar il-VGH' - Adrian Delia

Il-Qorti se tieħu deċiżjoni dwar l-appell tal-PM Muscat biex il-kważa ta' Delia fuq il-VGH tinqasam f'diversi kawżi, f'Marzu

"Għal darb'oħra fil-Qorti, l-Gvern reġa' għamel tentattivi oħra biex iwaqqaf il-kawża li ftaħt biex it-tliet sptarijiet li ngħataw lil Vitals Global Healthcare (VGH) jingħataw lura lin-nies."

Hekk sostna l-Kap tal-Oppożizzjoni Adrian Delia wara illi dalgħodu l-Qorti qatgħatha li se tiddeċiedi fuq l-appell tal-Prim Ministru fil-kawża li fetaħ, f'Marzu li ġej.

Il-Prim Ministru kien appella biex il-kawża miftuħa mill-Kap tal-Oppożizzjoni dwar il-kuntratt mogħti lill-VGH, tkun maqsuma f'diversi kawżi separati.

Delia, minn naħa tigeħu qed jitlob biex il-kuntratt li sar bejn il-Gvern u l-VGH ikun annullat.

"Wara li l-Qorti kienet stabbilit li l-Prim Ministru għandu jkun parti din il-kawża, Joseph Muscat kien fetaħ appell biex jipprova jdawwar din id-deċiżjoni.

Joseph Muscat qed jipprova jaħrab il-ġudizzju tal-Qorti għax li kien għalih ma jidhirx quddiemha," sostna l-Kap tal-PN,

"Il-Gvern qiegħed jagħmel minn kollox biex il-poplu ma jkunx infurmat dwar dan il-ftehim oxxen, fejn il-Gvern għażel li jagħti t-tliet sptarijiet Karen Grech, San Luqa u l-Isptar Ġenerali ta' Għawdex lil min ma kellux esperjenza u lanqas kredenzjali fil-qasam tas-saħħa," temm jgħid Delia.

Intant aktar tard f'konferenz tal-aħbarijiet fil-bini tal-Parlament Delia fakkar illi dawn it-tliet sptarijiet ingħataw lill-VGH b'€1 biss, dan minkejja li

kif kienet żvelat il-gazzetta ILLUM kien sar b'aktar minn €3 miljuni

f'investiment minn fondi Ewropej.

Ara wkoll

hawnhekk dwar kif il-Gvern baqa' jixtri apparat

għall-isptarijiet minkejja li dawn kienu privatizzati.

Ara hawn

l-istorja kollha tal-Vitals Global Healthcare, minn meta ġew sakemm telqu


‘Karreġġjati għaċ-ċiklisti f’toroq arterjali għandhom ikunu dejjem issegregati’

Il-gazzetta ILLUM titkellem ma’ Matt Farrugia, wieħed mill-attivisti taċ-ċikliżmu f’Malta li jispjega kif il-karreġġjati għaċ-ċiklisti jistgħu jkunu aktar siguri u aktar aċċessibbli

“Ma nistgħux nikkuntentaw għax nagħmlu ftit żebgħa għar-roti f’xi triq ġdida.”

Hekk qal mal-gazzetta ILLUM Matt Farrugia wieħed mill-attivisti tal-Bicycle Advocacy Group (BAG), grupp li jaħdem qatigħ biex iżid il-kuxjenza dwar l-importanza taċ-ċikliżmu bħala mezz alternattiv ta’ trasport.

Fil-kummenti tiegħu mal-gazzetta ILLUM, Farrugia insista li filwaqt li hija xi ħaġa pożittiva li fi triq ġdida jew inkella li fiha jkunu qegħdin isiru xogħlijiet, jinstab spazju għall-karreġġjata taċ-ċiklisti, wieħed jeħtieġ jagħmel diversi mistoqsijiet biex ikun żgurat li l-karreġġjata tkun waħda effettiva u li tħajjar liċ-ċiklist jużaha.

“Hija segregata?

Tista’ tinstaq fiż-żewġ direzzjonijiet?

Jekk ma tistax tintuża fiż-żewġ direzzjonijiet, iċ-ċiklist li jrid jerġa’ jgħaddi mill-istess triq kif se jużaha?

Kemm hi wiesgħa din il-karreġġjata?

Hija aċċessibbli biżżejjed?” staqsa Farrugia.

Ħarisna lejn dawn il-mistoqsijiet waħda waħda u staqsejna lil Farrugia xi jrid ifisser meta jgħid li huwa importanti li karreġġjata tkun segregata.

‘Aktar ma żżid il-veloċit

à, aktar trid issir is-segregazzjoni’

B’segregata, il-Bicycle Advocacy Group qiegħed ifisser karreġġjata li b’xi mod jew ieħor tkun maqtugħa b’tali mod mill-bqija tat-triq biex jonqos il-periklu li l-karozzi li jkunu għaddejjin, jirfsu jew jgħaddu minn fuq din il-karreġġjata.

Filwaqt li saħaq li mhux possibbli li kull karreġġjata għaċ-ċiklisti tkun segregata, għax wieħed irid jikkunsidra l-wisgħa tat-triq, insista li fi kwalunkwe triq li fiha l-karozzi jistgħu jinstaqu b’50 kilometru jew aktar, il-karreġġjata għaċ-ċiklisti għandha dejjem tkun segregata u dan anke kont standards li jintużaw f’pajjiżi Ewropej.

“Jekk irridu aktar nies jużaw ir-roti, f’toroq arterjali li fihom il-karozzi jinstaqu b’50 kilometru jew aktar, il-karreġġjata għaċ-ċiklisti għandha tkun segregata,” insista Farrugia.

Waqt li insista li l-ideal ikun li kull karreġġjata tkun segregata, saħaq li fejn il-karozzi jinstaqu b’aktar minn 30 kilometru fis-siegħa iżda inqas minn 50 kilometru fis-siegħa, wieħed għandu jistudja bir-reqqa l-esiġenzi tal-post.

“Hemm ħafna affarijiet li trid tikkunsidra fosthom il-wisgħa tat-triq,” kompla jgħid iċ-ċiklist.

“Irridu nistaqsu lil min se nagħtu prijorità fit-triq,” kompla jappella waqt li spjega li jekk verament irridu nagħmlu t-toroq siguri għaċ-ċiklisti, fejn is-segregazzjoni mhux possibbli, l-awtoritajiet jistgħu dejjem jerġgħu jikkonsidraw il-veloċità permessibbli għat-triq, anke f’ċentru urban.

“Li hu żgur huwa li aktar ma żżid il-veloċità, aktar trid issir is-segregazzjoni,” qalilna ċ-ċiklist.

‘Fejn possibbli karreġġjata għandha tkun bi-direzzjonali’

Apparti minn hekk, tkellimna wkoll fuq il-karreġġjati għaċ-ċiklisti bi-direzzjonali, jiġifieri karreġġjati li jistgħu jintużaw fiż-żewġ direzzjonijiet, bħal dik li qed issir fit-Triq taċ-Ċawsli.

Mal-ILLUM, Farrugia qal li huwa importanti li almenu fejn possibbli, fi triq partikolari, iċ-ċiklisti jkollhom karreġġjati li jkunu jistgħu jwassluhom fiż-żewġ direzzjonijiet.

Fost dawn, karreġġjata, dejjem skont il-wisgħa tat-triq, tista’ tkun bi-direzzjonali.

Hawnhekk tidħol ukoll is-segregazzjoni.

Triq bi-direzzjonali li tkun segregata, se toffri mhux biss aktar kumdità għaċ-ċiklist, iżda anke aktar sigurtà.

“Ejja nieħdu bħala eżempju l-Bypass tal-Mellieħa.

Il-karreġġjata mhijiex segregata iżda mmarkata biss biż-żebgħa.

Il-wisgħa tagħha jinbidel u minħabba xogħlijiet tieqaf f’salt u terġa’ tkompli.

Minnha tista’ tgħaddi biss f’direzzjoni waħda,” spjegalna Farrugia.

“Kellna nitgħallmu u ma tgħallimna xejn.”

‘Ma jagħmilx sens li karreġġjata tieqaf f’salt fi triq traffikuża’

Kien hawn li saħaq li ma jagħmilx sens, kif hemm fi Triq il-Kosta, li jkollok karreġġjata li tieqaf f’salt fi triq trakkuża, biċ-ċiklist irid jara kif se jagħmel biex jidħol f’karreġġjata mal-bqija tal-karozzi fi triq traffikuża.

Kien għalhekk li appella għal pjan ħolistiku biex ikun assigurat li l-karreġġjati għaċ-ċiklisti jwasslu liċ-ċiklist fid-direzzjoni tiegħu.

Hawn Farrugia, ma kienx qiegħed ifisser li għandu jkun hawn karreġġjata għaċ-ċiklisti f’kull triq li teżisti, anke għax fi kliemu dan huwa impossibbli.

Madanakollu appella biex il-karreġġjati għaċ-ċiklisti jsiru b’tali mod li ċ-ċiklist ikun jista’ jaċċessaha faċilment u meta tispiċċa jkun jista’ jkompli l-vjaġġ tiegħu mingħajr periklu.

Dan ix-xahar tagħlaq il-konsultazzjoni dwar l-Istrateġija għaċ-Ċikliżmu

Intant, f’Novembru li għadda, il-Gvern nieda Strateġija u Pjan Nazzjonali għaċ-Ċikliżmu, li l-konsultazzjoni dwarha tagħlaq fl-aħħar ta’ dan ix-xahar.

L-għan ta’ din l-Istrateġija huwa li tippromovi ċ-ċikliżmu bħala mezz ta’ trasport alternattiv billi, fost oħrajn, tagħmilha aktar faċli għan-nies li jużaw iċ-ċikliżmu bla mezz ta’ vjaġġar, biex toffri aktar sigurtà għall-persuni li diġà jużaw ir-rota u biex tħajjar aktar persuni jużaw ir-rota bħala mezz alternattiv ta’ trasport.

B’ġebla waħda tkun qed tolqot żewġ għasafar, għax iż-żieda fin-numru ta’ nies li jużaw ir-rota se tfisser stili ta’ ħajja aktar b’saħħithom, titjib tal-kwalità tal-ħajja fiċ-ċentri urbani, tnaqqis fil-konġestjoni tat-traffiku, ambjent aktar nadif, u vantaġġi oħra.

X’qed tipproponi l-istrateġija?

Fost dawn, din l-istrateġija qed tipproponi l-implimentazzjoni ta’ proġett pilota li se jkun qed jara total ta’ 26 kilometru ta’ “kurituri għaċ-ċiklisti” jew “rotot adattati” aktar għaċ-ċiklisti milli għas-sewwieqa.

Waqt il-konferenza tal-aħbarijiet li matulha kienet tnediet il-Konsultazzjoni Pubblika dwar din l-istrateġija, id-Direttur tal-Mobilità Sostenibbli fi Transport Malta, Peter Paul Barbara, kien spjega kif ir-rotot adattati għaċ-ċiklisti se jkunu l-aktar it-toroq sekondarji u urbani.

Permezz ta’ dawn ir-rotot, wieħed se jkun jista’ jivvjaġġa bejn il-Belt Valletta u San Ġiljan u bejn il-Mosta u Mater Dei u l-Università bir-rota billi jagħmel użu minn dawn ir-rotot.

Fost proposti oħra, l-istrateġija tipproponi wkoll reviżjoni tal-limiti tal-veloċità anke fiċ-ċentri urbani, hekk kif sa issa l-infurzar huwa ffukat fuq l-arterji prinċipali.

Tipproponi wkoll l-iżvilupp ta’ app li tindika rotot siguri li ċ-ċiklisti jkunu jistgħu jużaw biex jaslu f’destinazzjonijiet partikolari.

L-istrateġija titratta wkoll l-infrastruttura u tisħaq li biex iċ-ċikliżmu jkun promoss aktar bħala mezz alternattiv ta’ trasport, jeħtieġ li wieħed jikkunsidra mill-ġdid il-mod kif ikunu ddisinjati u mibnija t-toroq.

“Ġeneralment iċ-ċiklisti mhux qed jingħataw l-attenzjoni neċessarja,” tammetti l-istrateġija.

Għalhekk tisħaq li l-ispazju fit-toroq għandu jibda jkun meqjus bħala “spazju pubbliku li jeħtieġ ikun maqsum, sigur u effiċjenti għal dawk kollha li jużawhom.”

Proposti oħra ta’ din l-istrateġija jinkludu:


Wara t-telfa storika tal-bieraħ, May tiffaċċja vot ta' sfiduċja

Theresa May qalet li jekk il-Gvern tagħha jingħata l-fiduċja l-ġimgħa d-dieħla tirritorna fil-Parlament bi pjan ġdid għal Brexit

Il-Prim Ministru Ingliż Theresa May se tkun qed tiffaċċja vot ta’ sfiduċja fil-Gvern wara t-telfa kbira li l-Gvern Ingliż ġarrab ilbieraħ fil-vot dwar il-ftehim għal Brexit.

Kien il-Kap tal-Oppożizzjoni Ingliż, Jeremy Corbyn li ressaq il-mozzjoni ta’ sfiduċja fil-Gvern anke jekk ftit qabel, Theresa May, ħeġġitu biex jagħmel dan għax tinsab ċerta li l-Gvern għandu l-appoġġ tal-maġġoranza tal-Parlament Ingliż.

Ix-xewqa ta’ Corbyn hija li ssir elezzjoni ġenerali wara li lbieraħ aktar minn nofs il-Parlament Ingliż ivvota kontra l-ftehim li nnegozjat Theresa May, bil-vot jitniżżel fl-istorja bħala l-akbar telfa li qatt ġarrab il-Gvern Ingliż fil-Parlament.

Id-dibattitu dwar din il-mozzjoni mistenni jibda llum waranofsinhar bil-vot jittieħed aktar tard illejla.

May wiegħdet lill-Parlament Ingliż li jekk tingħata l-fiduċja, il-ġimgħa d-dieħla se tirritorna fil-Parlament bi pjan ġdid għal Brexit waqt li wegħdet li lesta tiltaqa’ mal-partiti kollha.

Il-Prim Ministru Ingliż kienet ilha għal dawn l-aħħar sentejn tinnegozja dan il-ftehim hekk kif ir-Renju Unit jitlaq uffiċjalment mill-Unjoni Ewropea fid-29 ta’ Marzu li ġej.


Ħafna mid-Deputati tal-PN jinsisitu ma' Delia biex jirriżenja

Waqt il-laqgħa tal-Grupp Parlamentari tal-Partit Nazzjonalista tal-bieraħ diversi Deputati ħeġġew lit-tmexxija tal-partit biex tassumi r-responsabbilità

Grupp sinifikanti ta’ Deputati Nazzjonalisti qalu ċar u tond lill-Kap tal-Oppożizzjoni Adrian Delia li huma qed jistennew li t-tmexxija tal-Partit Nazzjonalista tassumi r-responsabbilità għar-riżultat tal-elezzjonijiet tal-Parlament Ewropew u tal-Kunsilli Lokali.

Dan kien irrappurtat dalgħodu mill-MaltaToday, bis-sit

illum.com.mt

jikkonferma l-informazzjoni ma’ Deputati tal-Partit Nazzjonalista.

Jidher li waqt il-laqgħa tal-Grupp Parlamentari tal-bieraħ, għadd ta’ Deputati insistew ma’ Delia li għandu jirriżenja.

Il-MaltaToday irrappurtat ukoll kif kważi l-Membri Parlamentari kollha, ħlief xi tlieta, qablu mas-sejħa biex Delia u l-bqija tat-tmexxija tal-Partit Nazzjonalista, jassumu r-responsabbilità għat-telfiet li ġarrab il-Partit Nazzjonalista.

Qed ikun irrappurtat li l-aktar Deputati voċiferi kienu Karl Gouder, Ryan Callus Beppe Fenech Adami, Jason Azzopardi u Therese Comodini Cachia, b’Edwin Vassallo u Carm Mifsud Bonnici jippruvaw jikkalmaw is-sitwazzjoni.

Apparti minn hekk jidher li tkellem ukoll l-eks Kap Nazzjonalista Simon Busuttil li ħeġġeġ lil Delia biex jagħmel bħalu u jassumi r-responsabbilità tat-telfa.

Deputati oħra qalu ma' dan is-sit, u dan kien ikkonfermat minn sorsi oħra li tkellmu mal-MaltaToday, li kemm Kristy Debono u anke ż-żewġ Viċi Kapijiet ma lisnux kelma waqt dan kollu.

Intant, il-MaltaToday hija infurmata wkoll li d-Deputati li talbu għas-sejħa ta' Adrian Delia tawh jumejn ċans biex jikkunsidra t-talba tagħhom.

Jidher u dan ukoll kien ikkonfermat minn Deputati, li l-Ewroparlamentari Roberta Metsola ma attendiet għall-ebda miż-żewġ laqgħat li saru fl-aħħar jumejn.

S’issa Adrian Delia kien konsistenti fl-istqarrijiet tiegħu u insista li se jkun qed jibqa’ sal-elezzjoni ġenerali li jmiss.

Intant, nhar il-Ħadd li għadda, il-gazzetta ILLUM irrapurtat kif minkejja xnigħat

l-ebda Deputat fil-Partit Nazzjonalista ma jrid li jinqasam il-Grupp Parlamentari.


Sentenza sospiża għal raġel li ammetta li rreżista l-Pulizija bi vjolenza

Il-każ seħħ nhar il-Ġimgħa li għadda fix-Xlendi

Raġel ta’ 38 sena mill-Munxar ingħata sentenza ta’ sentejn ħabs sospiżi u anke multa ta’ €6,000 wara li ammetta li uża l-vjolenza biex jirreżisti uffiċjali tal-Pulizija.

L-akkużat wieġeb ħati li attakka żewġ uffiċjali tal-Pulizija u li kien vjolenti fil-lockup ta’ Għawdex.

Ammetta wkoll li qatta’ uniformi ta’ wieħed mill-uffiċjali, li qabel l-arrest tiegħu hedded persuna waqt li kien ix-Xlendi, li kien fis-sakra u ma kienx kapaċi jikkontrolla lilu nnifsu u li kiser il-paċi pubblika.

Il-Qorti meta kkunsidrat il-fatt li l-akkużat ammetta kmieni fil-proċeduri qablet li tagħtih sentenza sospiża filwaqt li ordnatlu jħallas il-multa fi żmien xahar.


Raġel akkużat li stupra lis-sieħba tiegħu repetutament jingħata l-ħelsien mill-arrest

Huwa qed ikun akkużat li fuq perjodu ta' tmien xhur stupra lis-sieħba tiegħu diversi drabi

Raġel akkużat li repetutament stupra mara fuq perjodu ta’ tmien xhur, ingħata l-ħelsien mill-arrest wara li kien ilu aktar minn xahar jinżamm arrestat.

L-akkużat, li għandu 37 sena u mill-Pakistan, tressaq il-Qorti f’Mejju li għadda u nżamm arrestat, fosthom anke għax il-vittma kienet għadha trid tixhed.

Huwa qed jiċħad l-akkużi kollha.

Il-vittma, mara li hi wkoll mill-Pakistan, tat ix-xhieda tagħha permess ta’ videoconferencing aktar kmieni din il-ġimgħa fejn spjegat li kienet ilha ħafna toħroġ mal-akkużat li kienet ġiet Malta biex jiżżewġu.

L-akkużat ingħata l-ħelsien mill-arrest fuq depożitu ta’ €2,000 u garanzija personali ta’ €40,000 filwaqt li ordnatlu jgħaddi l-karta tal-identità u l-passaport lill-Qorti waqt li jiffirma wkoll fl-għassa tliet darbiet fil-ġimgħa.


Opinjoni | Heritage Malta: rekord ta’ suċċessi

Bi tmexxija għaqlija u tim iddedikat, l-entità Heritage Malta qed ikollha suċċess wara ieħor.

Mhux biss qed tikser ir-rekords tagħha stess, imma qed tkompli żżid mal-kullana ta’ suċċessi f’dak li huwa ħarsien u protezzjoni tal-wirt kultrali storiku tagħna.

Din il-ġimgħa fil-Parlament kien hemm id-diskussjoni dwar l-istimi tal-Baġit tal-2019 ta’ Heritage Malta u tas-Sovrintendenza tal-Patrimonju Kulturali.

Din id-diskussjoni saret fl-isfond tar-rapport tal-Heritage Malta għas-sena 2018.

Inħossni kburi li din l-entità li taqa’ taħt il-ministeru tiegħi għandha rapport li jiżboq ir-rekords tas-sena ta’ qabel u għalhekk iħabbar rekords ġodda f’diversi oqsma.

Tajjeb li nsemmi li fis-sena 2018 l-entità rreġistrat surplus ta’ madwar €460,000, meta mqabbel ma’ dak tas-sena 2017 li kien ta’ madwar €362,000.

Magħdud ma’ dan, l-entità rreġistrat 1.6 miljun viżitatur bi ħlas meta mqabbel mal-1.2 miljun irreġistrati fl-2017.

Huma ċifri li ta’ min jiftaħar bihom.

Huma ċifri riżultat tal-ħidma kollettiva li qed issir b’sinerġija bejn il-Ministeru u din l-entità.

Huma ċifri li juru surplus għas-sitt sena konsekuttiva.

Imma t-titjib li kien hemm fil-Heritage Malta ma kinux biss dawn iċ-ċifri.

It-titjib kien ukoll rifless fil-ħidma li saret.

Irridu nibdew billi nsemmu x-xogħol kbir li kienet involuta din l-entità matul is-sena li għaddiet, meta l-Belt Kapitali tagħna kellha t-titlu prestiġġjuż tal-Belt Kapitli Ewropea.

Dan mhux biss offra sfidi lil Heritage Malta minħabba l-involviment tagħha f’inizjattivi għal din is-sena kulturali, imma kienet ukoll parti mill-katina kulturali li pemezz tagħha rajna żieda pożittiva ta’ turisti li żaru mużewijiet u wkoll siti li jinsabu taħt il-kappa ta’ Heritage Malta.

Ta’ min isemmi lista ċkejkna ta’ dak li wettqet din l-entità u fuq quddiem hemm l-inawgurazzjoni tal-Mużew Nazzjonali tal-Arti – il-MUŻA.

Proġett kofinanzjat minn Fondi tal-Unjoni Ewropea, li qed jinżel tajjeb ferm mhux biss mal-Maltin u mat-turist, imma wkoll maż-żgħar tagħna.

U dan riżultat tal-ħidma li perezz tagħha an il-mużew jattira lill-udjenza ċkejkna permezz tal-lingwa tagħhom – it-teknoloġija moderna.

Heritage Malta ħadet sehem f’esebizzjonijiet ta’ kwalità barra minn xtutna, imma wkoll kienet hi l-katalista ta’ esebizzjonijiet li ttellgħu f’pajjiżna.

Kellha żieda ta’ siti li waqgħu taħt ir-responsabbiltà tagħha u wkoll nediet skemi ġodda li jressqu l-kultura lejn iċ-ċittadin u wkoll jiżguraw li l-kultua tkun aċċessibbli għal kulħadd.

Fis-sena li qed insemmu, l-entità organizzat l-akbar numru ta’ attivitajiet kulturali, kellha aktar żjarat fuq is-sit tagħha fuq il-media soċjali u wkoll ferxet sessjonijiet kulturali li gawdew minnhom studenti tal-iskola, apparti li kellha wkoll 15-il pubblikazzjoni ta’ kwalità.

Fost dawn insemmi l-Passaport Kulturali li permezz tiegħu l-istudenti jidħlu b’xejn fis-siti ta’ Heritage Malta u magħhom idaħħlu żewġ adulti.

Tajjeb li nsemmi wkoll li bħalissa din l-entità għandha diversi proġetti li qed taħdem fuqhom.

Ħu l-Mużew Marittimu – ġahwra ta’ mużew li jinsab il-Birgu.

Bħalissa qed isir xogħol vast f’dan is-sit, fosthom ir-restawr tal-faċċata, imma se nkomplu nagħmlu din l-esperjenza tal-mużew aktar eċitanti b’investiment ta’ żewġ miljun ewro – fondi Ewropej – li permezz tagħhom se naraw ir-riġenerazzjoni tal-mużew u wkoll se nidħlu fid-diġitalizzazzjoni.

Hemm Borġ in-Nadur li wara tindif mistħoqq, issa huwa aċċessibbli għall-pubbliku; hemm il-Park ta’ Għar Dalam li jinkludi wkoll il-Villa Rumana f’Ta’ Kaċċatura – il-pjan tal-immaniġġjar lest  u jisab ukoll approvat.

Il-proġett ta’ Tas-Silġ li fis-sit se naraw ċentru ġdid għall-viżitaturi u l-intenzjoni li dan jinfetaħ ukoll għal min irid iżuru u wkoll il-proġett ta’ restawr tal-Kappella ta’ San Pawl Milqi li mistenni jitlesta aktar tard din is-sena.

Heritage Malta taħdem fil-qrib ukoll ma’ NGOs.

L-aħħar ftehim li sar kien dak mal-‘Ħbieb ta’ Villa Frere’ li permezz tiegħu l-entità qed tara li jsir xogħol t’emerġenza fil-ġonna u wkoll se tieħu ħsieb il-manutenzjoni tagħhom.

Xogħol ieħor marbut ma’ fondi mill-Unjoni Ewropea huwa dak li qed isir bħalissa fil-Palazz tal-Gran Mastri fil-Belt bil-kollaborazzjoni tad-Direttorat tar-Restawr, li se jwassal għal restawr, rilokazzjoni tal-Armerija u fuq kollox se jkun hemm esperjenza mtejba għall-viżitatur.

Matul is-sena li qed jitkellmu dwarha, Heritage Malta ħadet fi ħdanha wkoll il-Main Guard, Fortress Builders u wkoll iċ-Ċisterni ta’ taħt il-Belt Kapitali – siti importanti li ninsab ċert li se jinbidlu wkoll f’esperjenza unika għalina u għall-viżitaturi barranin.

Din is-sena hija waħda li se tipprometti tajjeb ukoll.

Biss biss tvara l-Passaport għall-Adulti, tnediet it-taqsima li se tieħu ħsieb il-wirt storiku ta’ taħt wiċċ il-baħar, twaqqaf il-Valletta Management Unit li se jieħu ħsieb il-Belt Kapitali tagħna u fuq kollox jiżgura li l-Belt Valletta tibqa’ fuq il-lista tal-UNESCO bħala Belt ta’ Wirt Dinji.

Xogħol impekkabbli li se jkompli jiżgura l-ħarsen tal-Partimonju Malti u li dan jibqa’ hemm għall-posterità

Id-diskussjoni fil-Parlament kienet ukoll dwar is-Sovrintendenza tal-Patrimonju Kulturali, entità li għaddejja minn tiġdid sħiħ.

Fil-fatt lejn tmiem l-2017, is-Sovrintendenza bdiet taħseb għal riorganizzazzjoni biex issaħħaħ il-kisbiet ta’ qabel u nediet fażi oħra biex tilqa’ l-isfidi preżenti u futuri.

Ir-riorganizazzjoni rat il-ħatra ta’ Joseph Magro Conti bħala Sovrintendent ġdid filwaqt li dak preċedenti, Anthony Pace, ingħata inkarigu ġdid bħala kordinatur għal-Lista Tentattiva tal-UNESCO għal Siti ta’ Wirt Dinji.

Is-Sovrintendenza ssaħħet bi 13-il professjonist ikkwalifikat f’oqsma differenti tal-patrimonju, u tlieta oħra fl-amministrazzjoni.

Ħames uffiċjali oħra speċjalizzati fil-patrimonju mill-Awtrorità tal-Ippjanar għas-Sovrintendenza ngħaqdu wkoll ma’ dan it-tim ġdid.

Wara li bdiet tissaħħaħ l-istruttura, bdejna naraw ukoll titjieb sostanzjali fix-xogħol.

Tajjeb għalhekk li jingħad li s-sena li għaddiet is-Sovrintendenza rċeviet madwar 10,000 konsultazzjoni dwar applikazzjoni ta’ żvilupp li wieġbithom kollha fiż-żmien stipulat mil-liġi.

Is-Sovrintendenza naqqset il-każijiet pendenti ta’ moniteraġġ arkeoloġiku li kellha minħabba nuqqas ta’ uffiċjali u nuqqas ta’ arkeologi li jaħdmu fil-privat fuq siti ta’ kostruzzjoni.

Irrid ngħid li l-pressjoni żdiedet minħabba ż-żieda ta’ xogħol infrastrutturali u proġetti kapitali.

Ir-riġenerazzjoni miexja, u hemm pjani ta’ aktar titjib.

Fil-fatt qed isiru iktar sforzi biex in-nuqqas ta’ riżorsi umani jiġi indirizzat ħalli l-pubbliku jinqeda aħjar.

Imma tajjeb li ngħidu wkoll li permezz ta’ dan il-moniteraġġ arkeoloġiku saru diversi sejbiet arkeoloġiċi minuri u oħrajn interessanti li ġew salvati waqt li nstabu soluzzjonijiet diversi bejn is-Sovrintendenza u l-iżviluppaturi biex proġetti ta’ żvilupp jitwettqu b’ħarsien tal-arkeoloġija.

Fl-entità żdiedet il-ħidma u l-koperazzjoni ma’ entitajiet pubblici li huma stakeholders fil-qasam tal-patrimonju, speċjalment mal-Awtorità tal-Ippjanar, Heritage Malta, id-Direttorat tar-Restwar u l-Università ta’ Malta, u saru wkoll diversi laqgħat ta’ konsultazzjoni ma’ entitajiet oħra

L-impenn huwa ferm akbar.

Is-Sovrintendenza qed tipparteċipa u tinsab f’koperazzjoni f’għadd ta’ kumitati u bordijiet dwar oqsma differenti ta’ patrimonju, ingħata bidu għal titjib u aġġornament tekniku fl-infrastruttura diġitali u ta’ komunikazzjoni tas-sistemi li għandha bżonn is-Sovrintendenza, speċjalment taħriġ u użu ta’ apparat modern.

Hemm ukoll impenn mal-ħaddiema stess billi dawn qed jingħataw taħriġ intensiv kontinwu biex b’hekk il-ħaddiema jkunu dejjem aġġornati fix-xogħol professjonali tagħhom ta’ kuljum.

Interessanti wkoll li s-Sovrintendenza bdiet analiżi dwar proċeduri b’obbligi internazzjonali u lokali dwar l-importazzjoni u esportazzjoni ta’ oġġetti kultrali, antikwarjat u arkeoloġiċi, u anke dwar il-ħidma kontra t-traffikar illegali ta’ patrimonju kulturali.

Is-Sovrintendenza tal-Patrimonju Kulturali flimkien ma’ Heritage Malta jisabu fuq quddiem biex iħarsu l-wirt storiku tagħna.

Biex iħarsuh, jippriservawh u għalhekk ikun protett mhux biss ħalli ngawduh aħna, imma wkoll it-turist kulturali li qed jiżdied, imma aktar importanti – nħalluh bħala legat għal ta’ warajna.


Sewwieq ta' mutur iweġġa' gravi f'inċident fil-Mellieħa

Sewwieq ta' mutur qed isofri minn ġrieħi gravi wara li kien involut f'inċident tat-traffiku fi Triq il-Manikata, il-Mellieħa.

Il-każ seħħ dalgħodu għall-ħabta tas-sebgħa neqsin kwart.

Minn investigazzjonijiet preliminari li saru rriżulta li għal xi raġuni seħħ impatt bejn mutur misjuq minn żagħżugħ ta’ 22 sena residenti n-Nadur u vettura li kienet qed tinstaq minn mara ta’ 24 sena residenti San Ġwann.

Fuq il-post issejħet ambulanza li ħadet lis-sewwieq tal-mutur Mater Dei għall-kura.

L-investigazzjoni tal-Pulizija dwar dan l-inċident għadha għaddejja.


Il-PD isejjaħ għal Strateġija Nazzjonali għas-Sistema tas-Saħħa

Il-Partit Demokratiku jibqa' jisħaq li huwa kontra li sptarijiet pubbliċi ngħataw lill-privat

Il-Partit Demokratiku fakkar li hu minn dejjem kien kontra li tliet sptarijiet pubbliċi jingħataw f’idejn kumpanija privata bil-Kap Godfrey Farrugia jsejjaħ għal Strateġija Nazzjonali għal Sistema tal-Kura tas-Saħħa.

Filwaqt li saħaq li l-ftehim mal-Vitals kien wieħed ħażin għall-aħħar, il-Kandidat Anthony Buttigieg staqsa min kien responsabbli għal dak li sejjaħlu “fjask.”

Buttigieg insista li l-mod kif sar dan il-ftehim imur kontra l-interess pubbliku, tant li fi kliemu, id-Deputat Prim Ministru u l-Ministru għas-Saħħa Chris Fearne, dejjem żamm ‘il bogħod minnu tant li reġa’ nnegozja mill-ġdid ma’ Steward Health Care meta din ħadet f’idha l-isptarijiet mingħand il-Vitals.

Iżda ma waqafx hemm.

Kompla jisħaq li s-servizz li qiegħed jingħata fl-Isptar Ġenerali ta’ Għawdex għadu lura ħafna milli jilħaq l-aspetattivi tal-Għawdxin.

“Il-ħaddiema ma jafux jekk għandhomx iduru fuq il-Gvern jew imorrux għand Steward?”

Intant, ilbieraħ, il-Kap tal-Oppożizzjoni Adrian Delia saħaq li l-Gvern

reġa' għamel tentattivi oħra biex iwaqqaf il-kawża li fetaħ biex it-tliet sptarijiet li ngħataw lil Vitals Global Healthcare (VGH) jingħataw lura lin-nies.

Ilbieraħ, il-Qorti qatgħatha li se tiddeċiedi fuq l-appell li għamel il-Prim Ministru, f'Marzu li ġej.

Il-Prim Ministru kien appella biex il-kawża miftuħa mill-Kap tal-Oppożizzjoni dwar il-kuntratt mogħti lill-VGH, tkun maqsuma f'diversi kawżi separati.

Delia, minn naħa tigeħu qed jitlob biex il-kuntratt li sar bejn il-Gvern u l-VGH ikun annullat.

Ara hawn

l-istorja kollha tal-Vitals Global Healthcare, minn meta ġew sakemm telqu


It-tfajjel li seraq qlub id-dilettanti tal-futbol jinsab tajjeb

Omm Kane ikkonfermat fuq Facebook li l-operazzjoni kienet suċċess

Kane, it-tfajjel li seraq il-qlub ta’ ħafna, jinsab tajjeb u l-operazzjoni tiegħu kienet suċċess.

Kane u l-ġenituri tiegħu telgħu l-Ingilterra biex ilbieraħ saritlu l-operazzjoni.

Omm Kane kitbet fuq Facebook biex filwaqt li tirringrazja lil dawk kollha li kienu viċin tagħhom f’dawn iż-żminijiet, tikkonferma li l-operazzjoni kienu suċċess.

Kane huwa dilettant kbir ta-futbol, partikolarment ta' Floriana FC u t-tim tiegħu flimkien ma' timijiet oħra ġabru donazzjonijiet waqt partiti differenti bil-għan li Kane ikun jista' jagħmel l-operazzjoni u jkollu dak kollu li għandu bżonn.


Tusk jissuġġerixxi li r-Renju Unit jibqa' fl-Unjoni Ewropea

Tusk jisħaq li jekk il-ftehim huwa impossibbli u la ħadd ma jrid Brexit bla ftehim allura s-soluzzjoni hija waħda

Il-President tal-Kunsill Ewropew Donald Trusk issuġġerixxa li l-wara l-vot tal-bieraħ fil-Parlament Ingliż kontra l-ftehim għal Brexit, ir-Renju Unit għandu jibqa’ fl-Unjoni Ewropea.

“Jekk il-ftehim huwa impossibbli, u ħadd ma jrid Brexit bla ftehim, allura minn se jkollu l-kuraġġ li jgħid x’inhi l-unika soluzzjoni?” staqsa fuq Twitter.

Ilbieraħ, 432 Deputat ivvotaw kontra l-ftehim filwaqt li kienu biss 202 Deputati li vvutaw favur il-ftehim innegozjat mill-Prim Ministru Theresa May tul dawn l-aħħar sentejn.

If a deal is impossible, and no one wants no deal, then who will finally have the courage to say what the only positive solution is?

Min-naħa tiegħu, il-President tal-Kummissjoni Ewropea, Jean-Claude Juncker, wissa li ż-żmien kważi għadda biex ir-Renju Unit jaqbel fuq ftehim.

Ħeġġeġ lill-Parlament Ingliż biex jikkjarifika l-intenzjonijiet tiegħu mill-aktar fis.

Illejla, May u l-Gvern tagħha se jkunu qed jiffaċċjaw vot ta’ sfiduċja fil-Parlament Ingliż.

I take note with regret of the outcome of the vote in the

@HouseofCommons

this evening.

I urge the

#UK

to clarify its intentions as soon as possible.

Time is almost up

#Brexit


Jaqa' materjal tal-kostruzzjoni u jġarraf saqaf ta' dar privata

Jidher li ħadd ma weġġa' f'dan l-inċident

Ħadd ma weġġa’ meta saqaf ta’ dar privata ġġarraf dalgħodu fi Triq il-Ħelsien iż-Żejtun.

Il-Pulizija kkonfermaw dan l-inċident mas-sit

illum.com.mt

fejn mill-ewwel informazzjoni jirriżulta li kien qed isir xi xogħol ta’ kostruzzjoni biswit id-dar, meta xi materjal waqa’ u ġarraf is-saqaf.

Il-każ seħħ għall-ħabta tal-10:00am.

Minkejja li fuq il-post issejħet ambulanza, ma jidher li ħadd iddaħħal l-isptar.


Id-Dolmen Hotel meqjusa l-aqwa lukanda f'Malta u fost l-aktar popolari fid-dinja

Din il-lukanda rebħet il-premju prestiġjuż Holiday Check Award mogħti kull sena minn Holidaycheck.de

Id-

Dolmen Hotel

, li hija parti minn Tumas Group, kienet meqjusa minn Holidaycheck.de, sit ewlieni Ġermaniż, bħala l-aqwa lukanda f’Malta u fost l-aktar lukandi popolari madwar id-dinja!

Fuq dan is-sit, din il-lukanda li għadha kemm ġiet rinovata, kienet imfaħħra minn 95% ta’ dawk il-qattgħu numru ta’ ljieli fiha.

Fil-fatt, minħabba dan, il-lukanda rebħet il-

Holiday Check Award

, premju prestiġġjuż, mogħti dan is-sit.

Fil-kummenti tiegħu dwar is-suċċess, il-General Manager tal-lukanda, Alex Pace, qal li dan iċ-ċertifikat huwa riżultat tal-impenn u d-dedikazzjoni tal-impjegati kollha, t-tmexxija u anke d-Diretturi li jaħdmu bla heda bil-għan li kull min juża s-sevzizzi li toffri l-lukanda joħroġ sodisfatt.

Pace irringrazzja wkoll lil dawk il-klijenti li ilhom snin jagħżlu d-Dolmen Hotel.

Semma klijenti li ilhom għal dawn l-aħħar 20 sena jagħżlu kull sena lil din il-lukanda.

“Is-sodisfazzjon tagħhom iħeġġiġna biex naħdmu kuljum biex nilħqu dejjem l-aspettativi tal-klijenti tagħna,” saħaq Pace.

Dan il-premju kien biss wieħed minn diversi premjijiet li din il-lukanda rebħet fl-aħħar snin u li poġġewha bħala waħda mill-aqwa lukandi f’Malta.

Tagħrif dawn il-Holiday Check Award

Dan il-premju ilu jingħata għal dawn l-aħħar 14-il sena u jingħata lill-aktar lukandi popolari f’reġjuni speċifiċi.

Il-premju ta’ din is-sena kien ibbażat fuq ir-ratings ta’ aktar minn 950,000 persuna.

Aktar tagħrif dwan dan il-premju jista’ jinkiseb billi tagħfas hawn.


‘Għamlulu ħsara kbira.” Is-sajjied li ħadulu l-luzzu jieħu l-każ il-Qorti

Is-sajjied anzjan jieħu l-każ tiegħu l-Qorti wara li ntalab minn Transport Malta biex iħallas ’il fuq minn €2,000 fi spejjeż u wara li ġie mwissi li l-luzzu se jinbiegħ b’irkant jekk jonqos milli jħallas

Martin Caruana, is-sajjied anzjan li spiċċa bla luzzu wara li dan kien irmunkat minn fuq skal f’Marsaxlokk, ressaq protest ġudizzjarju kontra Transport Malta, il-Kummissarju tal-Pulizija u anke d-Direttur Ġenerali tad-Dipartiment tas-Sajd u l-Akwakultura u qed jitlob li dawn iħallsu d-danni, mhux biss għax qed jisħaq li aġixxew b’mod abbużiv, iżda anke minħabba l-ħsara li ġarrab il-luzzu.

Kienet il-gazzetta ILLUM li fil-11 ta’ Novembru li għadda, irrapportat kif Martin Caruana

ma kellux triq oħra ħlief li jieħu passi legali bl-għan li jingħata lura l-luzzu li tteħidlu aktar minn xaharejn ilu.

Din il-ġimgħa, il-gazzetta ILLUM reġgħet tkellmet mas-sajjied Xlukkajr li b’qalbu maqsuma spjega kif il-luzzu saritlu ħafna ħsara mhux biss waqt it-traġitt minn Marsaxlokk sal-Marsa (fejn qed jinżamm), iżda l-ħsara qed tibqa’ ssirlu kuljum sakemm jibqa’ jinżamm fil-miftuħ fl-istat li jinsab fih.

Iżda dan ma kienx biżżejjed.

Fil-21 ta’ Novembru, Martin Caruana rċieva ittra mingħand Transport Malta biex iħallas is-somma ta’ €2,035 biex ikopri l-ispejjeż għall-irmonk u t-trasport tal-luzzu.

Is-sajjied anzjan ingħata ħamest ijiem ċans biex iħallas din is-somma u kien imwissi li Transport Malta kienet se tgħaddi biex tinforza dan il-ħlas, kif ukoll il-ħlas ta’ €15 għal kull jum li l-luzzu jdum miżmum.

Transport Malta wissietu li jekk ma jħallasx, il-luzzu se jinbiegħ bl-irkant biex jinġabar il-ħlas.

X’kien ġara eżatt?

Kollox beda fl-20 ta’ Ottubru li għadda, meta Caruana tella’ l-luzzu fuq wieħed mill-iskalin (rampa li tagħti għall-baħar minn fejn jittellgħu u jitniżżlu d-dgħajjes) f’Marsaxlokk biex ikun jista’ jagħmel fuqu xi xogħlijiet ta’ manutenzjoni.

Caruana kien tella’ l-luzzu bl-għajnuna tal-persuna inkarigata mid-Dipartiment tas-Sajd biex jopera l-winċ li hemm apposta u fl-ebda ħin ma kien infurmat li fi ftit jiem kellhom jibdew xogħlijiet fuq dan l-iskal.

Meta Caruana kien diġà qaxxar kważi l-luzzu kollu, kien intalab biex ineħħih biex jibda xogħol fuq l-iskal.

Minkejja li kien spjega lill-awtoritajiet li ma jistax iniżżel il-luzzu fil-baħar, minħabba li kien imqaxxar u ma seta’ jieħdu mkien aktar, anke minħabba l-kobor tiegħu, il-luzzu kien ġie kkonfiskat u ttieħed fi Flagstone Wharf fil-Marsa.

Kumpanija privata tikkonferma li l-luzzu qed issirlu l-ħsara

Iżda f’kummenti mal-ILLUM, is-sajjied anzjan spjega kif kull ġurnata li qed tgħaddi, il-luzzu qiegħda ssirlu ħafna ħsara.

“Kull sajjied jaf li wara li jqaxxar dgħajsa jew luzzu, wara tlett ijiem ikun irid jagħti ż-żejt lill-injam.

Jekk ma jagħmilx dan, l-injam jibda jaqsam,” spjega Caruana.

Fil-fatt, il-protest ġudizzjarju jispjega kif Caruana qabbad kumpanija privata biex tħejji rapport dwar il-ħsarat fil-luzzu, liema rapport kien mehmuż ukoll mal-protest u jikkonkludi kif il-luzzu mhux qed jinżamm kif suppost u kif qed issirlu aktar ħsara.

Jispjega kif l-injam imqaxxar miż-żebgħa qiegħed jogħlob, it-twavel qed jitbewqu minn ma’ xulxin u l-imsiemer qed isiru laxki.

Iżda l-ħsara ma saritx biss tul ix-xhur li matulhom il-luzzu ilu kkonfiskat.

Fil-fatt, fil-protest ġudizzjarju, Martin Caruana jisħaq li l-luzzu ġarrab “ħsarat konsiderevoli,” waqt li kien qiegħed jiġi rmunkat.

“Il-kuntrattur inkarigat mill-Awtorità biex iġorr il-luzzu ma kienx attrezzat b’apparat adegwat u meħtieġ,” ikompli jgħid ir-rikors.

Tant hu hekk, li skont Martin Caruana, il-kuntrattur talbu biex jisilfu l-posti, anke jekk dawn jintużaw biex luzzu, jew dgħajsa, jinżammu stabbli f’pożizzjoni fissa u mhux waqt il-ġarr.

‘Ippreferew jagħmlu ħsara flok jistennew ħamest ijiem’

Il-protest ġudizzjarju jgħaddi biex jispjega l-affarijiet kif ġraw u jakkuża lill-awtoritajiet inkwistjoni li aġġixxew b’mod mhux raġonevoli.

“Il-fatt li l-liġi tathom ċerti poteri ma jfissirx li huma jistgħu jaġixxu b’mod leġittimu u irraġonevoli u jwettqu abbuż ta’ poter,” ikompli l-protest.

Hawnhekk jgħaddi biex jispjega pass pass dak li kien irrapportat mill-gazzetta ILLUM, fosthom kif is-sajjied kien tella’ l-luzzu bl-għajnuna tal-persuna inkarigata mid-Dipartiment tas-Sajd li fl-ebda ħin ma infurmah li ma setax itella’ l-luzzu minħabba xogħlijiet li kienu se jibdew fuq l-iskal.

Jispjega wkoll kif Martin Caruana spjega kemm lil Transport Malta u anke lill-Pulizija li ma setax iċaqlaq il-luzzu fl-istat li kien fih.

Fakkar li fil-ġranet meta seħħ il-każ, iż-żewġ krejns tal-Hard Standing Facility kienu żarmati minħabba manutenzjoni u għalhekk aktar u aktar ma kellux fejn jieħu l-luzzu ta’ 31 pied.

Fil-fatt, il-protest ġudizzjarju jsemmi wkoll kif kieku l-awtoritajiet taw ħamest ijiem ċans lis-sajjied, il-luzzu kien seta’ jitneħħa minn fuq l-iskal hekk kif wieħed mill-krejns tal-Hard Standing Facility tranġa u seta’ jintuża.

“L-intimati ppreferew jikkawżaw dannu lil-luzzu u jagħmlu ħsara lill-esponent milli jistennew ħamest ijiem.”

Il-protest jakkuża lill-awtoritajiet, inkluż lill-Ispettur tal-Pulizija li kien għamel kuntatt ma’ Caruana li fl-ebda ħin ma qalulu meta kienu se jirmonkawlu l-luzzu, anke jekk sa ftit sigħat qabel kien tkellem mal-istess spettur.

Fil-fatt, Martin Caruana kien irrakkonta mal-gazzetta ILLUM li induna li kienu qed jeħdulu l-luzzu għax inzerta niżel Marsaxlokk b’kumbinazzjoni.

Għal mistoqsijiet tal-ILLUM, Transport Malta kienet qalet li meta kellu jibda x-xogħol kienet infurmata li s-sajjied kien laħaq tella’ l-luzzu fuq l-iskal u kellu xogħol ta’ tliet ġimgħat fuqu.

Madanakollu, kelliema kienet saħqet li mill-Għaqda Kooperativa tas-Sajd kienu kkonfermaw li x-xogħlijiet jistgħu jibdew u li kienu se jkellmu lil Caruana, anke jekk is-sajjied saħaq li din l-Għaqda qatt ma għamlet kuntatt miegħu u kienu biss il-Pulizija li fil-31 ta’ Ottubru reġgħu ċemplulu u infurmawh li jekk mhux se jneħħi l-luzzu kienu se jiġbduh.

“Ironikament dan l-aġir seħħ fi żmien meta l-istess Dipartiment tas-Sajd u l-Akwakultura kien qiegħed ivara skema ta’ għajnuna biex ikunu rrestawrati d-dgħajjes tradizzjonali li ftit ftit qed jintilfu,” ikompli l-protest.

Kif kien saħaq mal-gazzetta ILLUM, Martin Caruana insista wkoll li l-iskal li fuqu kien ittella’ l-luzzu tiegħu kien issewwa ftit tax-xhur qabel u x-xogħlijiet fuqu kienu minimi u għalhekk, il-kuntrattur seta’ faċilment beda minn skalin oħra li għandhom ħsara kbira tant li lanqas jistgħu jintużaw.

F’email iddatata 30 Ottubru, Perit ta’ Trasport Malta kkonfermat lil Caruana li l-intervent fuq dan l-iskal kien se jkun wieħed minimu u ma kellux isirresurfacing tal-wiċċ tiegħu.

Madanakollu, fl-istess email, il-perit tispjega li “l-kuntrattur għandu bżonn jibda jaħdem fuq l-iskal li jirrikjedi intervent żgħir biex meta jasal jaħdem fuq l-iskalin fejn ix-xogħol huwa aktar kumpless, ikollu s-sistema ta’ kif se jaħdem diġà stabbilita.”

Kif kienu wieġbu l-awtoritajiet?

Fid-dawl ta’ dan kollu, is-sajjied, permezz tal-Avukat tiegħu Tonio Azzopardi, qed jitlob lill-Qorti biex tinvestiga dan il-każ u biex l-awtoritajiet li kontrihom tressaq il-protest, iħallsu d-danni li ġarrab.

Dwar dan il-każ, il-gazzetta ILLUM kienet bagħtet mistoqsijiet lis-Segretarju Parlamentari responsabbli mis-sajjieda, Clint Camilleri u anke lid-Dipartiment tas-Sajd.

Id-Dipartiment tas-Sajd insista li hu ma jidħolx fix-xogħlijiet li qed isiru, filwaqt li s-Segretarjat Parlamentari baqa’ ma weġibx.


Sentenza sospiża għal Taljan li hedded u weġġa' Spettur u Surġent tal-Pulizija

Ir-raġel ġie kkundannat tliet xhur priġunerija sospiżi għal sena u mmultat €1000

Illum tressaq il-Qorti raġel Taljan ta' 39 sena akkużat li hedded u weġġa'  Spettur u Surġent tal-Pulizija.

Il-każ immur lura għall-15 ta’ Jannar 2019 meta ġewwa l-Għassa tal-Pulizija fl-Ajruport Internazzjonali ta’ Malta, l-imputat hedded u weġġa'  Spettur u Surġent tal-Pulizija.

L-imputat ammetta għall-akkużi miġjuba fil-konfront tiegħu fi stadju bikri.

Huwa ġie kkundannat tliet xhur priġunerija sospiżi għal sena u multa ta’ €1000.

Il-prosekuzzjoni tmexxiet mill-Ispettur Silvio Magro.


Tiġi ċċertifikata uffiċjalment il-Malta Air ... kumpanija sussidjarja tar-Ryanair

Kemm il-Prim Ministru u anke l-Ministru Mizzi insistew li din il-linja tal-ajru bl-ebda mod mhux se tħalli impatt negattiv fuq l-Air Malta

Illum waqt iffirmar ta’ ftehim f’Kastilja twaqqfet uffiċjalment u ġiet iċċertifikata l-linja tal-ajru sussidjarja tar-Ryanair ‘Malta Air.’

Din il-linja tal-ajru l-ġdida se tkun qed topera sitt ajruplani li kienu tar-Ryanair iżda fi żmien tliet snin se tkun qed iżżidhom għal madwar għaxar ajruplani.

Il-Kap Eżekuttiv tar-Ryanair, Michael O’Leary qal li din il-linja tal-ajru għandha l-mira li fl-ewwel ħames snin tagħha tkun qdiet ħames miljun passiġġier.

Qal ukoll li preżentament qed tfittex destinazzjonijiet ġodda biex iżżidhom mat-62 rotta li Ryanair preżentament topera minn u lejn Malta u li issa se jkunu qed jgħaddu f’idha.

Apparti minn hekk, il-kumpanija Ryanair se tkun qed tirreġistra aktar minn 50 ajruplan tagħha fuq ir-reġistru tal-avjazzjoni ta’ Malta.

Malta Air se tkun qed tiftaħ ukoll hangers f’Malta għall-manutenzjoni tal-ajruplani.

Min-naħa tiegħu, il-Ministru għat-Turiżmu Konrad Mizzi qal li dan il-ftehim se jkun ifisser ħolqien ta’ 350 xogħol ġdid filwaqt li jagħti spinta ‘l quddiem lis-settur turistiku f’Malta.

Tkellem ukoll il-Prim Ministru Joseph Muscat li kompla ma’ dak li qal il-Ministru Mizzi meta insista li din il-linja tal-ajru mhux se jkollha impatt fuq il-linja tal-ajru nazzjonali, l-Air Malta, hekk kif iż-żewġ linji tal-ajru se jkunu qed joffru servizzi differenti iżda fl-istess ħin kumplimentari.

Preżentament, ir-Ryanair għandha żewġ linji tal-ajru oħra sussidjarji li huma Buzz u Lauda.


David Stellini b’idejh marbutin dwar Adrian Delia minħabba konsulenza mal-Corinthia

Il-President tal-Kumitat Amministrattiv tal-PN ingħata l-konsulenza minn eks uffiċjal prominenti tal-PN li ma tantx jara lil Delia f’dawl sabiħ

Il-gazzetta

ILLUM

tista’ tiżvela kif David Stellini, Deputat Nazzjonalista u President tal-Kumitat Amministrattiv li mistenni jiltaqa’ din  il-ġimgħa, għandu jdejh marbutin dwar Delia minħabba konsulenza.

Jidher li Stellini ngħata konsulenza mal-grupp Corinthia meta ġie lura Malta minn Brussell għax kien elett fil-Parlament Malti u kellu l-aktar bżonn ta’ xogħol.

Milli jidher kien eks uffiċjal prominenti tal-PN u xi ħadd li ma tantx jara lil Delia f’dawl sabiħ illi għenu biex jieħu din il-konsulenza.

Sors qrib it-tmexxija tal-PN sostna illi Stellini għandu jdejh xi ftit marbutin u allura jinsab bejn dawk li huma favur Delia u dawk li għenuh meta l-aktar illi kellu bżonn.

Apparti dan iżda l-gazzetta kienet infurmata wkoll li Stellini kkonfronta lil Delia u talbu biex jitlaq minn Kap f’laqgħa privata li kellu.

Preżenti għal din il-laqgħa kien hemm ukoll il-President tal-Eżekuttiv tal-PN, Mark Anthony Sammut.

Meta kkuntattjat minn l-

ILLUM

Stellini wieġeb biss li l-laqgħa kienet waħda privata u għalhekk ma jistax jiddiskuti dak li ntqal jew ġie diskuss dwarha.

Madanakollu, Stellini saħaq li Adrian Delia kien lest li jisma’ u anke jispjega s-sitwazzjoni tiegħu, fosthom anke r-recordings dwaru li qed iduru fuq il-midja soċjali.

Fi kliem Stellini, Delia qed jieħu “approċċ proattiv,” fejn qed jiltaqa’ ma’ min jitolbu u saħansitra jistieden hu minn jeddu lil min għandu mistoqsijiet, biex jispjegalhom.

Fil-fatt, Delia jidher li ltaqa’ wkoll anke ma’ membri tal-amministrattiv tal-Partit Nazzjonalista, jiġifieri fost l-aktar persuni viċin tiegħu, biex jispjegalhom dwar l-akkużi u r-recordings.

Stellini saħaq li dan qiegħed iħalli l-frott.

Intant, ikkonferma wkoll li fil-ġranet li ġejjin se jkun qed jiltaqa’ l-Kunsill Amministrattiv tal-Partit Nazzjonalista.

Stellini qal li anke jekk f’dan il-Kunsill  jiġu diskussi diversi kwistjonijiet, fosthom dawk politiċi, minħabba li l-ammont tal-membri huwa żgħir, ikun hemm ukoll ċans li jsiru mistoqsijiet lill-Kap.

Aqra aktar dwar dawk li żvelat il-gazzetta ILLUM ilbieraħ


Anzjan jitlef ħajtu wara li waqa' f'xaft ta' stabbiliment kummerċjali fil-Ħamrun

Il-każ seħħ dalgħodu għall-ħabta tat-8:00am

Anzjan ta’ 65 sena tilef ħajtu wara li waqa’ żewġ sulari għoli fil-parkeġġ tal-istabbiliment kummerċjali Daniels fil-Ħamrun.

Il-każ seħħ għall-ħabta tat-8:00am.

Mill-ewwel informazzjoni jirriżulta li l-anzjan kien qiegħed jagħmel xi xogħlijiet fil-parkeġġ meta, għal xi raġuni, waqa’ ġo xaft.

Fuq il-post issejjaħ tim mediku iżda l-vittma kien iċċertifikat mejjet fuq il-post.


L-Awtorità tal-Ippjanar tapprova l-bini ta' pont fi Triq l-Avjazzjoni

Dan bil-għan li dawk li jkunu jridu jaqsmu t-triq jagħmlu dan b'aktar sigurtà u ma jkunx hemm bżonn li joqgħod jieqaf it-traffiku

L-Awtorità tal-Ippjanar approvat il-bini ta’ pont li għandu jinbena fi Vjal l-Avjazzjoni f’Ħal Luqa biex jintuża minn dawk li jkunu jixtiequ jaqsmu t-triq.

Il-pont, li se jkun twil 11 il-metru mistenni jipprovdi ambjent aktar sigur għal ħafna persuni li jagħmlu użu minn din it-triq, partikolarment dawk li jkunu sejrin l-Ajruport u anke għall-istudenti tal-ITS.

Fi stqarrija, l-Awtorita spjegat kif permezz ta’ dan il-pont se jkunu jistgħu jitneħħew it-traffic lights fit-triq u għalhekk it-traffiku ma jkollux għalfejn joqgħod jieqaf.

Il-pont se jkun qed jinbena b’tali mod li jkun jista’ jintuża wkoll miċ-ċiklisti.


Editorjal | Delia u l-futur tal-PN...

'Min se jqum u jsalva lill-Partit Nazzjonalista minn dan il-perjodu mudlam li jinsab fih? Min se jqum u jibda l-proċess ta’ diskussjoni u djalogu?'

Il-Partit Nazzjonalista huwa l-partit fl-oppożizzjoni u l-partit fl-oppożizzjoni, f’pajjiż normali, rari jkun fiċ-ċentru tal-attenzjoni politika u f’nofs urugani politiċi kważi l-ħin kollu.

Imma kif iħobb jgħid Adrian Delia, dan mhux pajjiż normali.

B’allegazzjonijiet gravi, anke jekk s’issa mhux issostanzjati b’ċertezza, ta’ korruzzjoni, ħasil ta’ flus u kommissjonijiet fuq in-naħa tal-Gvern u b’biżibilju ta’ kwistjonijiet ambjentali, dan il-pajjiż minflok, xorta qed jiddiskuti lill-oppożizzjoni u allegazzjonijiet daqstant gravi ta’ vjolenza domestika.

Adrian Delia jeħtieġ jieħu kont tas-sitwazzjoni fil-partit li jmexxi.

La jmexxieh hu huwa hu li l-ewwel u qabel kollox irid jara illi l-partit jirrikonċilja.

Is-sitwazzjoni kif inhi bħalissa hija sempliċiment mhux sostenibbli għall-partit.

Ma jistax ikollok akkużi ta’ dik il-gravità u ma jkollokx diskussjoni interna.

Kif jista’ jkun li jkollok il-Kap ta’ partit iffaċċjat b’allegazzjonijiet serji maħlufin quddiem il-Qorti u ma jkollokx imqar diskussjoni matura illi fiha l-elementi kollha tal-partit ikunu infurmati u aġġornati, dwar il-fatti, dwar il-pożizzjoni li se jieħu l-Kap tal-partit u dwar il-pożizzjoni li għandhom jieħdu huma, pubblikament.

Il-problema fil-PN, u issa qed toħroġ ċar, hija nuqqas ta’ fiduċja.

Iż-żewġ fazzjonijiet issa bdew irabbu l-għeruq u donnu kiber sew is-suspett bejn persuni differenti fil-partit.

Dawk ma jafdawx lill-oħrajn u l-oħrajn ma jafdawx lil dawk.

Dan mhuwiex ambjent san u wieħed illi fih se tinħoloq diskussjoni serja li twassal biex il-PN jopponi u jipproponi.

Dan huwa ambjent illi fih, kif qaltilna persuna li hija Deputata u sors tal-gazzetta ILLUM, qed isiru laqgħat ‘sigrieti’ u telefonati biex Delia jitneħħa minn postu.

Dan huwa ambjent illi fih, ftit biss Deputati tkellmu favur il-Kap tal-partit, b’bosta jibqgħu fis-silenzju, ma jridux ifuħu u lanqas jintnu, la kontra l-Kap però lanqas favur tiegħu.

U dan allura, lil hinn mill-allegazzjonijiet li jridu jkunu miċħudin jew ikkonfermati mill-Qorti, dan huwa każ ieħor mal-ħafna oħrajn fl-aħħar sena illi fih il-PN deher diżorganizzat, mhux ippreparat u mhux magħqud wara l-Kap tiegħu stess.

Aħna nifhmu li hemm nies; deputati, persuni fil-midja, strateġisti u anke attivisti li b’Delia ma jridux jafu.

Imma xogħol il-Kap u tat-tim madwaru mhuwiex li jaqta’ qalbu u jarmi mijiet jew eluf ta’ nies fil-ġenb.

Xogħol il-Kap u l-istrateġisti tiegħu (jekk għandu) huwa li jaraw kif se jsibu nofs triq ma’ din is-sezzjoni u kif se jinvolvu lil kulħadd fil-partit u kif se jikkomunikaw id-deċiżjonijiet, l-istrateġija u t-triq ’il quddiem fuq diversi temi u kwistjonijiet.

Din id-diskussjoni mhux qed issir fil-PN u jidher li iktar kemm jgħaddu ġranet, iktar Delia u n-nies ta’ madwaru qed jibnu ħitan u aktar kemm se jibnu ħitan aktar se jagħmlu żbalji u inqas se jikkonsultaw.

Bir-rispett kollu, messaġġi fuq il-Facebook mhux se jġibu l-bidla meħtieġa u lanqas l-ivvittimizzar.

Sabiħ li Delia jaħfer lil min qed jagħmillu l-ħsara kif qal li għamel il-Partit Laburista qabel l-2013, imma l-Partit Laburista telaq jiġri biex jirbaħ.

Ma qgħadx f’kantuniera jibki xortih u jitlob lil Alla jagħtih d-don tal-maħfra.

Bħalissa d-Dar Ċentrali missha mimlija attività; laqgħat, diskussjonijiet u deċiżjonijiet dwar il-futur tal-partit.

Missu bħalissa d-Dar Ċentrali mimlija strateġisti qed jippajanaw x’għandu jgħid Delia llum, min se jirrepeti dak li qed jgħid, kif il-grupp parlamentari se jsostni dak li qed jgħid u kif dan se jiekol mill-voti tal-Partit Laburista.

Minflok għandna sitwazzjoni ta’ partit mgħerreq bil-kontroversja, Dar Ċentrali vojta, litteralment min-nies u metaforikament mill-ideat u Kap li qed jiġġieled biex isalva sa Mejju b’sondaġġi juru lill-PN bi ftit inqas minn 20% taħt il-Partit Laburista, jew distakk ta’ madwar 64,000 vot favur il-Partit Laburista (kull punt perċentwal jirrappreżenta madwar 3,200 vot).

Bl-Ingliż ngħidu ‘something has got to give’, jiġifieri xi ħadd irid jieqaf u jċedi biċċa.

Jew hekk jew il-PN se jkompli jegħreq.

Xi ħadd irid iqum fil-Partit Nazzjonalista u jgħid ‘daqshekk ġlied’ ‘daqshekk għeriqna’.

Is-silenzju tal-ogħla uffiċjali tal-PN f’dan il-mument kruċjali jitkellem u jgħajjat ħafna.

Il-fatt li s-Segretarju Ġenerali tal-PN u Viċi Kap ma qalu xejn fil-pubbliku jfisser ħafna.

Ifisser li l-PN mhux qed jiffunzjona.

Min se jara li dan iseħħ?

Min?


Jum importanti għar-Renju Unit; Il-Parlament Ingliż jivvota dwar il-ftehim għal Brexit

Kollox jindika li l-Parlament Ingliż se jkun qed jivvota kontra l-ftehim għal Brexit milħuq bejn May u l-mexxejja tal-Unjoni Ewropea

Illum huwa jum importanti ħafna għar-Renju Unit u xi ftit jew wisq anke għall-futur tal-Prim Ministru Ingliż Theresa May u dan hekk kif wara ġimgħat ta’ stennija, il-Parlament Ingliż se jivvota dwar il-ftehim għal Brexit.

Il-vot se jittieħed aktar tard illum, għall-ħabta tat-8:00pm, wara ħamest ijiem ta’ dibattitu jaħraq.

Ibieraħ May ħeġġet lill-Membri Parlamentari biex jivvutaw favur il-ftehim, għax fi kliemha hemm ċans li mingħajr il-ftehim ma jkunx hemm Brexit.

May insistiet li l-Unjoni Ewropea tat assigurazzjonijiet b’saħħithom fosthom anke dwar “il-backstop” Irlandiża, l-aktar punt li qajjem diskussjoni fil-Parlament Ingliż.

Madanakollu, diversi Deputati ta’ May mistennija jingħaqdu mal-partiti fl-Oppożizzjoni u jivvutaw kontra dan il-ftehim.

Fl-aħħar jiem, il-Kap tal-Oppożizzjoni Ingliż, Jeremy Corbyn insista li jekk il-ftehim ma jgħaddix, May għandha ssejjaħ elezzjoni ġenerali urġenti u saħaq li l-Partit Laburista lest iressaq mozzjoni ta’ sfiduċja fil-Gvern.


‘Busuttil għamel biss allegazzjonijiet u semma persuni mingħajr ma indika l-fatti bid-dettall'

Il-ġimgħa li għaddiet ħareġ digriet mill-Qorti li qajjem diskussjoni mill-ġdid dwar il-Panama. X’qal il-Maġistrat eżatt? U għalfejn ma jħossx li għandha tkun investigata l-kwistjoni tal-Panama? L-ILLUM tagħti ħarsa lejn 27 paġna ta’ digriet...

X’qal il-Maġistrat eżatt?

Il-ġimgħa li għaddiet kien ippubblikat id-digriet finali tal-Imħallef Giovanni Grixti, digriet illi fil-qosor iddeċieda li ma kienx hemm biżżejjed raġunijiet u bażi legali biex tibda investigazzjoni fuq il-kwistjoni tal-Panama Papers u allura żewġ kumpaniji fil-Panama li kienu fetħu l-Ministru Konrad Mizzi u ċ-Chief of Staff fl-Uffiċċju tal-Prim Ministru Keith Schembri.

Lanqas kienu laħqu ħarġu l-ewwel dettalji tad-digriet li ma bdewx ir-reazzjonijiet.

L-eks Kap tal-Partit Nazzjonalista Simon Busuttil li fetaħ ir-rikors kontra numru ta’ nies inkluż il-Prim Ministru Joseph Muscat qal li din id-deċiżjoni ma tistax titwemmen u staqsa fejn ser issir ġustizzja, jekk mhux f’pajjiżna.

Min-naħa tiegħu, il-Ministru Konrad Mizzi qal illi d-deċiżjoni tal-Qorti kkonfermat l-istejjer dwar il-Panama bħala ‘spekulazzjoni’.

Imma x’jgħid eżatt id-digiret?

Veru li l-Ministru Mizzi huwa skolpit minn kull akkuża li seta’ kien hemm fil-konfront tiegħu?

U kif kienet skjaċċanti d-deċiżjoni fil-konfront ta’ Simon Busuttil?

Il-gazzetta ILLUM tat ħarsa lejn id-deċiżjoni tal-Imħallef Grixti u permezz ta’ ‘Mistoqsija u Tweġiba’ qed twassal il-fatti miktubin iswed fuq l-abjad lill-qarrejja tagħha.

X’inhu l-għan tad-digriet?

Id-digriet ta ħarsa lejn “lista żgħira minn ammont kbir ħafna ta’ emails ippubblikati mill-International Consortium of Investigative Journalists (ICIJ).

Dawn mhumiex qed ikunu investigati f’Inkjesta Maġisterjali oħra.

Għalfejn Busuttil ried ir-rekuża tal-Imħallef Emeritu Antonio Mizzi?

Forsi tiftakru l-kwistjoni kollha li tirrelata lil dan l-Imħallef.

L-eks Kap tal-PN kien talab għar-rekuża tiegħu, jiġifieri li dan ma jkunx l-Imħallef li jisma’ dan il-każ partikolari.

Busuttil sostna illi hemm kunflitt ta’ interess fil-fatt illi Antonio Mizzi huwa r-raġel tal-MEP Laburista Marlene Mizzi.

Fid-29 ta’ Ottubru iżda l-Qorti Kostituzzjonali kienet ħassret id-deċiżjoni tal-Prim’Awla u allura dik li kienet laqgħet tlieta mis-sitt talbiet ta’ Busuttil.

Dawn huma; li l-preżenza ta’ Mizzi bħala mħallef f’dan il-każ kien qed jimpedixxi fuq id-dritt tiegħu ta’ smigħ xieraq, li titħassar kull sentenza ta’ Mizzi f’dan ir-rigward u li finalment dan il-każ jinstema’ quddiem ġudikant ieħor.

X’ġara bejn is-26 u s-27 ta’ Lulju 2017?

Nhar is-26 ta’ Lulju 2017 il-Maġistrat inkwirenti kkonkluda li l-prerekwiżiti kollha biex issir investigazzjoni fil-każ tal-Panama kienu qegħdin hemm.

Kellu għalhekk jintagħżel maġistrat bil-polza biex ikun hu li jinvestiga l-akkużi u l-implikazzjonijiet f’dan il-każ (ara kaxxa).

L-għada iżda, il-Prim Ministru Joseph Muscat, il-Ministru Konrad Mizzi, Keith Schembri, Brian Tonna u Karl Cini, Malcolm Scerri u Adrian Hillman fetħu rikors quddiem il-Qorti sabiex tkun miċħuda t-talba ta’ Busuttil għal inkjesta maġisterjali.

Dan ir-rikors kien milqugħ din il-ġimgħa.

U l-Avukat Ġenerali x’għandu x’jaqsam?

Fi ftit kliem id-digriet sostna illi l-Avukat Ġenerali m’għandu x’jaqsam assolutament xejn.

Artikli fil-Kodiċi Kriminali jgħidu illi meta jsir rapport jew kwerela minn xi ħadd, minn xi persuna mhux l-Avukat Ġenerali/uffiċjal tal-pulizija, għadhom ikunu notifikati s-suspettati.

L-Avukat Ġenerali ma jissemmix bħala persuna li għandha tkun notifikata u l-Imħallef Grixti jgħid illi dan kien korrett meta ma esprimiex l-opinjoni tiegħu, sabiex b’hekk jippreserva u ma jippreġudikax id-doveri tiegħu f’każ li jkun mitlub jagħżel jekk għandhomx jibdew proċeduri kriminali jew le kontra waħda mill-persuni msemmijin fil-każ.

Raġuni 1 –Muscat et al mhux notifikati

Issa ejja nibdew inħarsu lejn ir-raġunijiet għalfejn l-Imħallef iddeċieda kontra investigazzjoni fuq il-każ.

L-ewwel nett Busuttil talab, permezz ta’ rikors ieħor, li jirrispondi għal dak li qalu Muscat et al fil-Qorti.

Il-Qorti fil-fatt tat lil Busuttil dan id-dritt li annetta xi dokumenti wkoll mar-risposta tiegħu.

Muscat, Mizzi, Schembri u l-oħrajn ilmentaw illi huma ma kinux infurmati dwar ir-risposta ta’ Busuttil u lanqas id-dokumenti li hu ppreżenta u allura li ma ngħatawx iċ-ċans li jirrispondu għalihom.

Id-deċiżjoni tal-Qorti ta’ din il-ġimgħa qalet li Muscat et al “ma ngħatawx l-opportunità li jkunu mgħarrfa u mogħtija d-dritt li jagħmlu osservazzjonijiet dwar dak mhux biss osservat minn Busuttil iżda wkoll dwar id-dokumenti minnu esbiti.”

Iċ-Chief of Staff f’Kastilja ġab eżempju.

Osserva li l-Kap tal-grupp tal-Partit Popolari Ewropew Werner Langen kien ikkwotat jgħid li dak tal-Panama kien “a textbook case of moneylaundering” jiġifieri każ tipiku ta’ ħasil ta’ flus.

Schembri jgħid iżda li Langen fil-fatt qal li “mhux ċar  fil-mument, imma jidher qisu każ ta’ ħasil ta’ flus... irridu noqogħdu attenti qabel naslu għall-konklużjonijiet dwar dak li verament tfisser.”

Raġuni 2 – Busuttil ressaq rikors ‘ma kienx validu’

It-tieni raġuni għalfejn ir-rikors ta’ Busuttil ma kienx aċċettat huwa għaliex, fi kliem sempliċi, ‘ma kienx validu’.

Is-sentenza tal-Qorti tfakkar illi rapport, denunzja jew kwerela jridu jkunu dwar reat 1) li għalih tista’ tingħata piena ta’ priġunerija għal iżjed minn tliet snin, 2) li s-suġġett materjali tar-reat ikun għadu jeżisti, 3) li dwaru jkun hemm id-dettalji kollha wieħed, wieħed, 4) jissemma l-instrument (f’dan il-każ il-kumpaniji fil-Panama) u l-mod li dan seta’ jġib l-effett (f’dan il-każ il-ħasil ta’ flus) u 5) tissemma b’mod ċar il-persuna li għamlet reat.

Id-deċiżjoni tal-Qorti dwar dan il-punt huwa ċar; “Simon Busuttil għamel biss allegazzjonijiet u semma persuni mingħajr ma indika bid-dettall il-fatti,” sostna l-Imħallef li kompla jgħid ukoll illi Busuttil lanqas identifika r-rabta mal-persuni msemmija minnu.

Aktar minn hekk iżda d-digriet jgħid ukoll hekk; “huwa immedjatament evidenti illi fl-ebda ħin Simon Busuttil ma allega b’mod ċar illi l-fatti rakkontati minnu jammontaw għal ħasil ta’ flus.”

Ikompli jgħid ukoll li “fil-kuntest partikolari ta’ dan il-każ (Simon Busuttil) irid jgħid min mill-persuni kollha li semma huwa involut u kif.

Ir-rikorrent (Simon Busuttil) donnu ma jridx jassumi din ir-responsabilità...”

‘Mhux ġust...’

F’parti tad-deċiżjoni tal-Qorti li hija pjuttost skjaċċanti fil-konfront ta’ Busuttil l-Imħallef jinsisti li mhuwiex ġust li Busuttil għamel lista ta’ avvenimenti jew okkażjonijiet li minn għajnejh jiffurmaw nisġa ta’ reat jew attentat ta’ reat biex imbagħad jiddeċiedi l-Maġistrat jekk kienx hemm att jew attentat ta’ reat.

Il-Maġistrat qabad uħud mill-affarijiet li ntqalu fir-rikors u staqsa kif dawn qed juru jew jindikaw li sar l-att tal-ħasil tal-flus.

Grixti rrimarka kif Busuttil semma ż-żjara tal-PM fl-Ażerbajġan mingħajr midja u r-riżenji tal-eks Kumissarju Michael Cassar kif ukoll tal-eks Kap tal-FIAU Manfred Galdes u staqsa kif dawn juru li twettaq ir-reat ta’ ħasil ta’ flus.

U għaliex mhIx valida l-prova mill-Mossack Fonseca?

Interessanti kif id-dokumenti li kienu ‘leaked’ minn Mossack Fonseca u li juru illi Konrad Mizzi u Keith Schembri  kellhom kumpanija fil-Panama ma jistgħux ikunu miżmuma, meqjusin u preżervati bħala xhieda.

Dan minħabba li l-‘leak’ tal-informazzjoni minn  Mossack Fonseca (il-kumpanija li fetħet għexieren ta’ kumpaniji fil-Panama) hija minnha nnifisha illegali.

Imma Hearnville u Tillgate kienu miftuħin għall-iskop ta’ ħasil ta’ flus jew le?

Din l-allegazzjoni li saret bosta drabi speċjalment fid-dawl ta’ informazzjoni dwar il-kumpanija 17 Black, ma kinitx sostanzjata fil-Qorti.

Fi kliem ieħor anke jekk kien hemm flus deħlin f’Hearnville (ta’ Konrad Mizzi) u Tillgate (ta’ Keith Schembri) minn 17 Black, mhuwiex pruvat li dawn il-kumpaniji se jintużaw biex jaħslu tali flus.

Il-Qorti qalet illi, “jekk imbagħad dawn it-trusts intużawx mill-benefiċċjarji tagħhom biex jaħslu l-flus jew isir attentat ta’ ħasil ta’ flus mhux indikata minn Busuttil.”

Il-Qorti sostniet illi Busuttil kellu jgħid “ċar u tond” jekk hux qed jagħmel l-akkuża li t-trusts saru biex jinħaslu l-flus.

“Bżonn l-elementi kollha biex jiskatta l-mekkaniżmu ġudizzjarju”

Intant l-Imħallef temm bi stqarrija pjuttost interessanti.

Huwa qal hekk; “li persuna jkollha suspett li seħħ xi reat huwa dritt fundamentali ta’ kulħadd, iżda sabiex b’dak is-suspett jiskatta mekkaniżmu ġudizzjarju jeħtieġ li jkunu preżenti mhux biss l-elementi kollha kif tesiġi l-liġi u kif eżaminati fil-kunsiderazzjonijiet magħmula fid-digriet (ara iktar ’il fuq) iżda wkoll li l-eventwali tista’ ssir...”

U Simon x’qal eżatt fl-akkużi?


Delia jibgħat messaġġ fil-ħamsa ta' filgħodu jwiegħed 'gwerra' kontra 't-tradituri'

Adrian Delia bagħat il-messaġġ lill-membri tal-Kunsill Amministrattiv tal-Partit Nazzjonalista

Skont rapporti, il-Kap tal-Partit Nazzjonalista Adrian Delia, bagħat messaġġ lill-membri tal-Kunsill Amministrattiv tal-Partit Nazzjonalista li fih 'iddikjara gwerra' kontra dawk li huma kontrih fil-partit stess.

Jidher li dan il-messaġġ spiċċa għand it-Times of Malta wara li Delia allegatament bagħat il-messaġġ fuq WhatsApp fil-5am.

Delia qiegħed jiffaċċja pressjoni biex jirriżenja wara allegazzjonijiet ta’ vjolenza domestika li qed isiru fil-konfront tiegħu minn martu Nickie Vella de Fremeaux u li qed titlob is-separazzjoni minn miegħu.

F’messaġġ pjuttost poetiku, il-Kap Nazzjonalista kiteb: “Ninsabu fi gwerra.

Ma baqax dubji.

Ħafna se jiġġieldu u se jitilfu jew jirbħu.

Oħrajn se jgħebu.

Ftit, se jgħixu biex jiġġieldu u jirbħu biex imutu u għalhekk se jgħixu għal dejjem.

Iż-żmien wasal.

Iż-żmien huwa issa.”

Intant, ilbieraħ, The Sunday Times of Malta, irrappurtat li l-Kumitat Eżekuttiv tal-Partit Nazzjonalista se jkun qed jiltaqa’ biex jiddiskuti l-allegazzjonijiet li fl-aħħar jiem tefgħu dell ikrah fuq il-Kap tal-Oppożizzjoni Adrian Delia.

F'kummenti mas-sid Lovin Malta, il-President tal-Eżekuttiv tal-Partit Nazzjonalista, Mark Anthony Sammut, li dejjem ħareġ għonqu għal Adrian Delia, insista li dawn l-allegazzjonijiet qed jagħmlu ħsara kbira lill-Partit Nazzjonalista.

Fl-aħħar jiem, f’messaġġ ieħor poetiku fuq Facebook, il-Kap Nazzjonalista tenna li ma għandu l-ebda intenzjoni li jitlaq u anke jekk kien hemm min ma ridux jispiċċa s-sena bħala Kap Nazzjonalista,

se jkun qed jarah jippersevera fis-sena l-ġdida.

Intant ilbieraħ,

s

orsi differenti li tkellmu mal-gazzetta ILLUM sostnew illi s-sitwazzjoni fil-Partit Nazzjonalista bħalissa hija waħda ħażina ħafna

b’żewġ sorsi minn tlieta li kellmu lill-ILLUM jikkonfermaw illi qed isiru laqgħat ‘sigrieti’ illi fihom Deputati u uffiċjali tal-partit qed jippjanaw kif Delia se jkun imġiegħel jitneħħa.

Sors ieħor ma eskludiex li qed isiru dawn il-laqgħat iżda sostna li hu ma jafx bihom.

Is-sors viċin Adrian Delia filwaqt li kkonferma li għaddejjin dawn il-laqgħat żied jgħid li dawn qed isiru “mill-istess nies tas-soltu”.

Imma hu qal li Delia “se jibqa’ Kap tal-Partit Nazzjonalista żgur.”